Ο νέος επεξεργαστής Qualcomm Snapdragon 8+ Gen 1 είναι 10% ταχύτερος και 30% αποδοτικότερος - Qualcomm - Insomnia.gr\nΟ νέος επεξεργαστής Qualcomm Snapdragon 8+ Gen 1 είναι 10% ταχύτερος και 30% αποδοτικότερος\nΣωτήρης Καλογεράκης 20/05/2022 09:51 μμ\nΗ Qualcomm αποκάλυψε μία ανανεωμένη και ισχυρότερη έκδοση της ναυαρχίδας της. Ο νέος Snapdragon 8+ Gen 1 (SM8475) υπόσχεται ελαφρώς αυξημένες επιδόσεις αλλά σημαντικά μεγαλύτερη εξοικονόμηση ενέργειας σε σχέση με τον προκάτοχό του, ο οποίος σε καμία περίπτωση δεν είχε πρόβλημα επιδόσεων, αλλά αντιμετώπιζε προβλήματα υψηλής κατανάλωσης και θερμοκρασίας.\nΣύμφωνα με την Qualcomm, το νέο της κορυφαίο SoC, Snapdragon 8+ Gen 1 (το «+» είναι το σημείο διαφοροποίησης στην ονομασία σε σχέση με τον προκάτοχό του) προσφέρει 10% αυξημένη απόδοση στον τομέα του επεξεργαστή αλλά και 30% καλύτερη ενεργειακή αποδοτικότητα επίσης στον τομέα του επεξεργαστή γενικής χρήσης. Ο πυρήνας Cortex-X2 μπορεί πλέον να φτάσει τα 3,2GHz (έτσι έφτασε τη συχνότητα λειτουργίας του Snapdragon 870 που είχε ανακοινωθεί στις αρχές της περσινής χρονιάς ενώ αξίζει να θυμίσουμε ότι ο ίδιος πυρήνας στον Snapdragon 8 Gen 1 δεν ξεπερνούσε τα 3,0GHz). Όμως αυξημένη είναι και η συχνότητα λειτουργίας των άλλων δύο συστάδων πυρήνων, με τους πυρήνες Kryo Gold να φτάνουν τα 2,75GHz από τα 2,5GHz και τους Kryo Silver στα 2,0GHz από τα 1,8GHz).\nΗ Adreno GPU επίσης λειτουργεί με υψηλότερη κατά 10% συχνότητα με την κατανάλωση να παρουσιάζεται μειωμένη κατά 30%. Η μηχανή AI επίσης είναι καλύτερη κατά 20% στον τομέα απόδοσης/ watt ενώ λιγότερη ενέργεια απαιτούν και τα ενσωματωμένα modem. Η συνολική ενεργειακή αποδοτικότητα σε επίπεδο SoC έχει βελτιωθεί κατά 15%. Πλέον, μία συσκευή με το συγκεκριμένο SoC μπορεί να «στριμάρει» βίντεο για 1,5 ώρες περισσότερο σε σχέση με την ίδια συσκευή που ενσωματώνει τον προκάτοχό του. Οι κλήσεις πλέον μπορούν να κρατούν 5,5 ώρες περισσότερο.\nΓια να επιτύχει τα παραπάνω, η Qualcomm έπρεπε να «αλλάξει» εργοστάσια κατασκευής. Αν και το SoC παραμένει 4nm εντούτοις πλέον κατασκευάζεται από την TSMC και όχι από την Samsung.\nΚατά τα άλλα, το SoC έχει παρόμοια χαρακτηριστικά. Έτσι, υποστηρίζει έως και 16GB μνήμης LPDDR5 (3.200 MHz) και αποθηκευτικό χώρο UFS 3.1 καθώς και οθόνες QHD+ έως 144Hz ή ανάλυσης 4K στα 60Hz μαζί με 10-bit rendering (Rec. 2020) και HDR10+. Το 4ης γενιάς Snapdragon X65 5G Modem-RF System υποστηρίζει τόσο λειτουργία sub-6 GHz όσο και mmWave για ταχύτητες που αγγίζουν τα 10 Gbps ενώ για πρώτη φορά υποστηρίζεται «carrier aggregation» για uplink. Από άποψη συνδεσιμότητας υποστηρίζονται επίσης τα WiFi 6 και WiFi 6E μέσω του FastConnect 6900 όπως και τα Bluetooth 5.3, Bluetooth LE και Bluetooth LE Audio με υποστήριξη Qualcomm aptX Lossless για ποιότητας CD lossless audio. To νέο SoC εξακολουθεί να ενσωματώνει τον ίδιο τριπλό 18-bit Spectra ISP που μπορεί να διαχειριστεί αισθητήρες για κάμερες έως και 200 MP καθώς και λήψη βίντεο 8K στα 30fps (4K στα 120fps) μαζί με διάφορα χαρακτηριστικά βελτιστοποίησης της επεξεργασίας εικόνας όπως τα multi-frame noise reduction και staggered/DoL HDR ενώ υπάρχει εξειδικευμένη μηχανή για bokeh που υποστηρίζει επιπλέον HLG, HDR10+ και Dolby Vision.\nΟι πρώτες συσκευές με Qualcomm Snapdragon 8+ Gen 1 αναμένεται να παρουσιαστούν στην αγορά μέσα στο 3ο τρίμηνο της χρονιάς από κατασκευαστές όπως η ASUS, HONOR, Lenovo, Motorola, Redmi, Xiaomi, ZTE, vivo, Oppo, OnePlus, Nubia, iQOO, Black Shark, realme, Red Magic κ.ά.\nΓια να δουμε σε συσκευες που θα τον φορανε θα τηγανίζουμε αυγο στην πλατη τους 😛\nΈρχεται με ανταλλακτικές πλάκες η μόνο τριγωνικά τοστ ψήνει ;;\nΣε πιο πλανητη ειναι αυτο 10%? Η διαφορα στους κυβους κανει για 30% και οχι για 10%.\nΕίναι γνωστό στατιστικο κόλπο του μάρκετινγκ. Δε βλέπεις ολη την μπάρα, δηλαδή η οριζόντια γραμμή δεν αντιστοιχεί στο 0 αλλά πχ στο 70. Ετσι αυτό που βλέπεις είναι μόνο η κορυφή, ώστε να ξεγελιεται ο μέσος αναγνωστης και να νομίζει οτι ειναι μεγαλύτερη η διαφορά απο οσο πραγματικά είναι. Μιας και έχω σπουδάσει στατιστική είμαι συνηθισμένος σε αυτα τα κόλπα μάρκετινγκ..\nΕπίσης αυτά τα 30% καλύτερη αυτονομία, ΑΝ ισχύει γιατί συνήθως ισχύει οταν 2 soc δουλεύουν τέρμα (ουτε 1% της συνολικής χρήσης), αφορά σύγκριση επεξεργαστων. Η συνολική αυτονομία εξαρτάται περισσότερο πλεον από την οθόνη πάρα τον επεξεργαστή σε μια νορμάλ συνηθισμένη χρήση. Οπότε στην πραξη η αυτονομία αμφιβαλω αν θα είναι πάνω απο 5-10% παραπανω, δηλαδή ασήμαντη. Βεβαίως αυτό που γράφει ισχύει. Αν μιλάς στο τηλέφωνο θα βγάλεις 5 ωρες παραπάνω ομιλία, αλλα ποιον πραγματικά τον ενδιαφέρει αυτο? Ηδη αν μιλάς και με το προηγούμενο soc θα βγάλεις πάρα πολλές ώρες. Η ομιλία δεν είναι παρά ενα ελάχιστο ποσοστό της κατανάλωσης. Αυτά που γράφω λίγο πολύ ισχύουν σε καθε update soc, οχι ειδικά στο συγκεκριμένο. Ενα απλό update με μια ελάχιστη βελτίωση οπως πάντα. Το 99% είναι μάρκετινγκ. Περισσότερο σημαντικό από ολα, αν όντως ζεστενεται λιγότερο που το βλέπω λογικό.\nΕπεξ/σία 20 Μαϊου από oldnew\nΟ υπεύθυνος παρουσίασης είχε πρεσβυωπία και είχε και ξεχάσει τα γυαλιά του, καταλαβαίνεις… 😅\nΠλέον το max performance δε λέει κάτι από μόνο του . Αν χρειάζομαι 3 power bank για να βγάλω τη μέρα και το χειμώνα κλείνω τα καλοριφερ γιατι με καλύπτει ο snapdragon (υπερβολή αλλά καταλαβαίνετε τι θέλω να πω).\nΕπεξ/σία 22 Μαϊου από vagosd\nΛογικά εφόσον πήγε πάλι στην TSMC το αποτέλεσμα θα είναι πολύ καλύτερο σε ότι αφορά τις θερμοκρασίες και κατανάλωση...δεν είναι τυχαίο ότι οποία εταιρεία στράφηκε στην Samsung αντιμετώπισε τα ίδια προβλήματα...αυτή η αλλαγή από μόνη της διαφοροποιεί τα δύο αυτά τσιπ.\nΞαναγοραστε τη ναυαρχίδα σας με 8 plus Gen 1.\nΛέτε συσκευές που δεν έχουν καν ανακοινωθεί επίσημα ακόμη ναυαρχίδες να φορέσουν αυτή τη σειρά? Τρέχουν τα σάλια μου να δω Vivo X80 Pro Plus με Snapdragon 8+ Gen1...\nΕπεξ/σία 21 Μαϊου από nikolaoszo\nτελεια θα ανοιγουμε πιο γρηγορα το FB και INSTA επιτυχια!!!!\n10 % πω ρε φιλε!!! τουλαχιστον δε ειναι 9%\nΣτην τελικη πηρα Iphone και ησυχασα δεν χρειαζεται πoτέ επανεκκινηση δεν φριζαρει ποτέ δεν κολλαει ποτέ. Το navigation στο μενου στα 60hz ειναι πιο smooth απο android με 120hz.\nΕπεξ/σία 21 Μαϊου από TaxiarhisGR\nΙσχύει σε 15 λεπτά εψησα την μπριζόλα μου\nΕτοιμαστείτε για κινητά πέρα των 60 βαθμών υπό πίεση gaming μέσα στο καλοκαίρι Ελλάδα


Δήμητρα Ρούσσου: Αλέξανδρος Αδαμόπουλος, Ο Αδάμ και το μήλο, Εκδόσεις Οδός Πανός – Περιοδικό Περί Ου\nΔήμητρα Ρούσσου - 27 Μαρτίου 2021\nΟ Αδαμόπουλος στο «Ο Αδάμ και το μήλο» είναι το πιο πρωτότυπο, ιδιοφυές, καταιγιστικό αμάλγαμα υπέροχης αλητείας. Γράφει με φλογισμένους κροτάφους. Σκέπτομαι πως τον ωθεί η ίδια η πράξη τής γραφής στις πιο ακραίες μεταμορφώσεις τού είναι του. Γίνεται ζώο, ήπειρος, δάσος. Στο βάθος όμως τού κυνισμού του, είναι δροσερός κι αθώος σαν παιδί. Είναι οι λευκές ίριδες που βρίσκεις στη στροφή μιας σκοτεινής υπόγειας διάβασης. Η γλώσσα του έχει μια ξεδιάντροπη αθώα γύμνια. Σφύζει σαν βίαιο λουλούδι, είναι φωτεινή, χυτή, μυριστική κι ακραία. Ευδιάζουν τ’ ακροδάχτυλά σου όταν διαβάζεις· κι αλλού είν’ ατσάλινο στιλέτο που σε σφάζει .\nΣε αντίστιξη όλων αυτών: Οι δυο τους -ο Πατέρας και ο Θείος- γύρω απ’ το τραπέζι μοχθούν, συνομιλούν και εργάζονται πυρετικά για την δημιουργία του ΟΓΑ. Και το παιδί -ο Αλέξανδρος- κάτω απ’ το τραπέζι ακούει και βλέπει. Το φωτεινό ρήγμα… Το θέμα τού συγγραφέα, και σ’ αυτό το διήγημα, έχει έναν in vivo χαρακτήρα, απτό κι αληθινό· και γι’ αυτό συναρπαστικό.\nΣτη «Monique» o Αδαμόπουλος είναι ένας ακουαρελίστας όλο διαύγεια. Το αρχαίο ελληνικό Κάλλος -που είναι το πάθος του- επιπλέει στη σκέψη μου σαν μια ολάνθιστη δήλη Δήλος. Κι όλα εκείνα τα υπέροχα αγαλμάτια, τα ειδώλια, τ’ ακροδάχτυλά τους, οι θύρσοι οι πόρπες και τα νομίσματα, που κληροδοτήθηκαν στον ήρωά του απ’ τον πατέρα του, μαζί με το αρχοντικό σπίτι και το πανέμορφο χτήμα γύρω του, είναι σα να ’χουν μιαν άλλη οπάλινη γλύκα, ένα δέρμα από φως· το είδος εκείνο τής ευγένειας, τής σοβαρής κομψότητας μέσα στην επισημότητα και τη χαρά τής ζωής. Και εστιάζω στη Monique τη Βελγίδα· τη Δυτική γυναίκα: Τ’ αγγίζει, τα χαϊδεύει, τα φροντίζει. Μα κάτι εχθρικό σαλεύει στα μάτια της· κάτι σαν ρίγος. Ο ΑΑ μας λέει για την Μονίκ κι όλο το μείγμα των αισθημάτων της «…έγινε φθόνος, άδικα, παχύ, α, πηχτό, αα. μίσος, βουβό. Ααα. Μίσος· κρυφό μίσος: Κρυφό· γιατί δεν είχε τη δύναμη να το δείξει..» Καίει, ζεματάει, η ανάσα τού συγγραφέα. Η φράση του στέκεται ακόμα εκεί σαν μια φυσαλίδα με μεταλλικούς ιριδισμούς που αιωρείται. Κυλάμε μες τη Μονίκ καθώς την ακτινογραφούμε, πνιγμένη απ’ την κρυφή της ζήλεια και το απέραντο μίσος: Το μίσος τής Μονίκ -τού Λευκού Βαρβάρου, όπως συνηθίζει να λέει ο συγγραφέας- για ό,τι ελληνικό και για τον ίδιο τον Παρθενώνα ακόμη. Ο λόγος τού ΑΑ έχει τη δύναμη εκείνων των αλόγων, που ήταν θυμωμένα και φτερωτά σαν σφήκες, με τα μάτια να καίνε όπως τ’ άγρια φαριά του Διομήδη.\nΗ «Ξαναρχή» τώρα· πέρ’ απ’ τον υπέροχο νεολογισμό (που πάει ζευγαρωτά με το θεατρικό «οχιναιλέγοντας» εκδ. Ίκαρος). Απ’ τους έρωτες τους γδαρμένους, τους νεκρούς πια· αποκομμένον ή διαλυμένο δεν τον περισυλλέγει κανείς, όπως θα έλεγε κι ο Ρολάν Μπαρτ. Απέναντί του· μήτε εγώ μήτε εσύ, μήτε ο Θάνατος. Δεν υπάρχει τίποτε πια για να μιλήσει μαζί του. Μόνον μια Δάφνη. Αληθινή; Τού μυαλού του; Σ’ αυτήν «…έλεγα χωρίς να λέω, τυλίγοντας και ξετυλίγοντας το αδράχτι· με κλωστές, με ξέφτια, ρέστα και κουρέλια, σιωπές, παύσεις, πληγές και ράμματα, μ’ ερείπια, με χαλάσματα· μα ούτ’ ένα ψέμα. Τίποτε φτιαχτό. Λέγοντας αλήθειες μόνο -στο φάντασμά της· στο μαξιλάρι, πού αλλού;- όσο να θολώσω ολότελα, βαρύς απ’ τη νύστα, να γυρίσω ανάσκελα και να με πάρει ο ύπνος, αγκαλιά με το μαξιλάρι· μόνος με το φάντασμά μου, σα νεκρός Φαραώ», μας λέει ο ίδιος. Και το ξαναλέει μάλιστα και οπισθόφυλλο τού βιβλίου, για να το εμπεδώσουμε καλύτερα!\nΓια το διήγημα «Η Άννα», που συγκλόνισε την Μαργαρίτα Καραπάνου, η οποία και το μετέφρασε στα γαλλικά, παραθέτω απλώς τα όσα έγραψε η ίδια η Καραπάνου: «‘Άννα’: παιδί, σκέψη, πληγή… Κάτι άυλο αλλά ταυτόχρονα τόσο γήινο. ‘Άννα’: Ηχώ, μνήμη, θλίψη. Όραμα. ‘Άννα’: Τρυφερότητα, πόνος. Ένα κομμάτι βυσσινί βελούδο που κρύβει την κόψη ενός ξυραφιού. Ποιος στέκει απέναντι στην Άννα; Όλο γράφει, όλο φτιάνει. Μάταια. Δεν μπορεί να συγκρατήσει τίποτα με τα έργα των χεριών του… ‘Προσπαθώ να ενωθώ’…Μήπως με την αγάπη; Μήπως με τον θεό; Μέσα σ’ αυτό το συγκλονιστικό διήγημα θα μπορούσαν να υπάρχουν εκατομμύρια Άννες, η μία μέσα στην άλλη, σαν τις ρώσικες κούκλες ή σαν αμέτρητες αχτίδες του ήλιου που φυτρώνουν μέσ’ απ’ τη γη, γοργόνες με πολύχρωμες ουρές που κολυμπούν πάνω κάτω μες στους ωκεανούς. Η Άννα στο άπειρο: Μια μορφή τού θεού;»…\nΓια να νιώσεις τέλος και ν’ αφανιστείς κι εσύ μαζί μ’ «Εκείνον που έψαχνε τον Θεό»· αυτό το υπέροχο μυστικό κείμενο -όπως κι όλα τα υπόλοιπα· μη γελιόμαστε- γίνεσαι ‘γάτα’. Μάτι γάτας. Μια φωσφορίζουσα μπίλια· σαν κάτι άδειο κι ολόλαμπρο, γυμνό και ζωικό. Στέκω και σκέπτομαι: Τι είναι άραγε τα κείμενα αυτά τού Αλέξανδρου Αδαμόπουλου; Υπάρχει ένα δίκτυο, ένας κύριος άξονας· αυτό που κάποιοι ονομάζουν ρίζες, ‘ρίζωμα’; Το ρίζωμα αυτού τού συγγραφέα δεν έχει έναν ‘ομφάλιο λώρο’· κι όμως υπάρχει. Γλιστράει μες απ’ τα χέρια σου σαν χελιδονόψαρο και είναι παντού. Είναι ένας ιλιγγιώδης, αέναος, γητεμένος λαβύρινθος, που διαχέεται σε κάθε τι σαν υδράργυρος. Ρυθμός, ανάσα, παλμός… Πέφτεις στη δίνη του και γίνεσαι λεία τής γραφής, τής τέχνης, τού λόγου. Αριστουργηματική λογοτεχνία· όντως!\nΟ Αλέξανδρος Αδαμόπουλος (1953) σπούδασε Νομικά, σκηνοθεσία και κλασική κιθάρα στην Αθήνα, και παρακολούθησε μεταπτυχιακά –Sociologie Politique– στη Σορβόννη: (Paris II)\n-‘Δώδεκα και ένα ψέματα’, διηγήματα (Ίκαρος 1991, Άγρα 2009)\n-‘Οι Δαιμονισμένοι’ θεατρική προσαρμογή τού ομώνυμου έργου τού Ντοστογιέφσκι από τον Albert Camus, μετάφραση (ΚΘΒΕ 1991)\n-‘Ο Σιμιγδαλένιος’, θέατρο – ποίηση (Εστία 1993. 13η έκδοση.)\n-‘Αυτό’, διήγημα (στη συλλογή ‘Χάριν παιδιάς’, Ίκαρος 2001).\n-‘Οι Δαιμονισμένοι’, λιμπρέτο για όπερα: Συμπαραγωγή British Council – Εθνική Λυρική Σκηνή (Αθήνα 2001)\n-‘Δεν παίζουνε με την αγάπη’, θεατρικό Alfred de Musset, μετάφραση (Εστία 2003)\n-‘Ο θείος Όσβαλντ’, μυθιστόρημα Rohald Dahl, μετάφραση (Άγρα 2004)\n-‘Διαθήκη’, Auguste Rodin, μετάφραση (Άγρα 2005)\n-‘Η Δύναμις τού σκότους’, θεατρικό Leon Tolstoy, μετάφραση (Ροές 2007)\n-‘Το τσιγάρο και η γιόγκα’ Μυθιστόρημα (Άγρα 2008)\n-‘Οχιναιλέγοντας’, θέατρο – ποίηση (Ίκαρος 2011).\n-‘Ο κύκλος που δεν κλείνει’, πολιτικό αφήγημα (Ίκαρος 2013)\n-‘Ίναχος, ο γιος του Ωκεανού’, χοροθέατρο για παιδιά (2η έκδοση. Κάκτος, 2017)\n-‘Τα όχι τού ΝΑΙ’ μικρό χρονικό μιας άρνησης, (Εκδόσεις Οδός Πανός 2019)\n‘Twelve and one lies’ Samkeleen Prakashan, New Delhi 1999\n‘Irmikoǧlan’ Albatros Yayinlari, Istanbul 2005\n‘Yeni Azizler’ IMGE Öyküler τ. 4, Istanbul 2005\nΗ Δήμητρα Ρούσσου είναι Φιλόλογος.\nTagged Βιβλιοπαρουσιάσεις, δοκίμια και αφηγήματα


Κατά τον γ.ε., υπήκοος τρίτης χώρας που έχει την επιμέλεια ανήλικου πολίτη της ΕΕ δεν μπορεί να απελαθεί από κράτος μέλος\nΑΝΑΚΟΙΝΩΘΕΝ ΤΥΠΟΥ αριθ. 12/2016\nΛουξεμβούργο, 4 Φεβρουαρίου 2016\nΠροτάσεις του γενικού εισαγγελέα στις υποθέσεις C‑165/14, Alfredo Rendón Marín κατά\nAdministración del Estado, και C‑304/14, Secretary of State for the Home Department κατά CS\nΚατά τον γενικό εισαγγελέα Μ. Szpunar, υπήκοος τρίτης χώρας ο οποίος έχει την αποκλειστική επιμέλεια ανήλικου πολίτη της ΕE δεν δύναται να απελαθεί από κράτος μέλος ή να στερηθεί της δυνατότητας αποκτήσεως άδειας διαμονής αποκλειστικώς λόγω του ποινικού ιστορικού του\nΈκδοση μέτρου απελάσεως χωρεί μόνον εφόσον το μέτρο αυτό είναι σύμφωνο με την αρχή της αναλογικότητας και θεμελιώνεται επί επιτακτικών λόγων δημοσίας ασφαλείας, καθώς και επί της προσωπικής συμπεριφοράς του υπηκόου τρίτης χώρας, η οποία πρέπει να συνιστά πραγματική, ενεστώσα και αρκούντως σοβαρή απειλή\nΗ Συνθήκη ΛΕΕ ορίζει ότι κάθε πρόσωπο που έχει την υπηκοότητα κράτους μέλους είναι πολίτης της Ένωσης και έχει το δικαίωμα ελεύθερης κυκλοφορίας και διαμονής στο έδαφος των κρατών μελών.\nΛόγω του ποινικού ιστορικού τους, δύο υπήκοοι τρίτης χώρας (ένας Κολομβιανός και μια Μαροκινή) υπήρξαν αποδέκτες, αντιστοίχως, απορριπτικής αποφάσεως επί αιτήσεως χορηγήσεως άδειας διαμονής και αποφάσεως απελάσεως εκ μέρους των αρχών του κράτους μέλους κατοικίας και ιθαγένειας των ανήλικων τέκνων τους, πολιτών της Ένωσης, τα οποία συντηρούνται από τους ίδιους. Ο A. Rendón Marín είναι πατέρας δύο τέκνων των οποίων έχει την αποκλειστική επιμέλεια, ήτοι ενός άρρενος ισπανικής ιθαγένειας και ενός θήλεος πολωνικής ιθαγένειας. Τόπος κατοικίας των δύο ανήλικων τέκνων υπήρξε ανέκαθεν η Ισπανία (υπόθεση C-165/14). Η CS είναι μητέρα ενός άρρενος τέκνου βρετανικής ιθαγένειας που κατοικεί με την ίδια στο Ηνωμένο Βασίλειο και του οποίου αυτή έχει την αποκλειστική επιμέλεια (υπόθεση C-304/14).\nΤο Tribunal Supremo (Ανώτατο Δικαστήριο Ισπανίας) και το Upper Tribunal (Immigration and Asylum Chamber) London (Τμήμα Μεταναστεύσεως και Ασύλου του Ανωτέρου Δικαστηρίου του Λονδίνου, Ηνωμένο Βασίλειο) υπέβαλαν στο Δικαστήριο ερώτημα περί των ενδεχόμενων συνεπειών του ποινικού παρελθόντος επί της αναγνωρίσεως δικαιώματος διαμονής δυνάμει του δικαίου της Ένωσης.\nΜε τις προτάσεις του ο γενικός εισαγγελέας Maciej Szpunar τονίζει κατ’ αρχάς ότι η οδηγία περί ελεύθερης κυκλοφορίας και διαμονής των πολιτών της Ένωσης και των μελών των οικογενειών τους τυγχάνει εφαρμογής επί της καταστάσεως του Α. Rendón Marín και της πολωνικής ιθαγένειας κόρης του, δεν τυγχάνει όμως εφαρμογής επί της καταστάσεως του Α. Rendón Marín και του ισπανικής ιθαγένειας υιού του ούτε επί της καταστάσεως της CS και του βρετανικής ιθαγένειας τέκνου της. Συγκεκριμένα, η οδηγία εφαρμόζεται επί των πολιτών της Ένωσης και των μελών των οικογενειών τους που μεταβαίνουν ή διαμένουν σε κράτος μέλος άλλο από εκείνο του οποίου είναι υπήκοοι. Ούτε όμως τα τέκνα του A. Rendón Marín, ισπανικής και πολωνικής ιθαγένειας, αντιστοίχως, ούτε το τέκνο της CS, Βρετανός υπήκοος, διέσχισαν σύνορο. Κατά τον γενικό εισαγγελέα, η οδηγία τυγχάνει εφαρμογής αποκλειστικώς υπό την έννοια ότι επιτρέπει στον Α. Rendón Marín να διαμένει στην Ισπανία (κράτος μέλος υποδοχής) με την πολωνικής ιθαγένειας κόρη του (νεαρής ηλικίας ανήλικη υπήκοο άλλου κράτους μέλους) της οποίας ο ίδιος έχει εν τοις πράγμασι την επιμέλεια.\nΟ γενικός εισαγγελέας εκτιμά ότι το δικαίωμα διαμονής που ο A. Rendón Marín αντλεί από την οδηγία χάρις στην κόρη του δεν δύναται να περιορισθεί διά εθνικής διατάξεως η οποία εξαρτά κατά τρόπο αυτόματο τη χορήγηση άδειας διαμονής από την απουσία ποινικού ιστορικού στην Ισπανία ή στις χώρες προηγούμενης διαμονής του. Συγκεκριμένα, η εν λόγω αυτοδίκαιη απόρριψη της αιτήσεως χορηγήσεως άδειας διαμονής δεν είναι σύμφωνη με την αρχή της αναλογικότητας ούτε καθιστά δυνατό να αξιολογηθεί κατά πόσον η προσωπική συμπεριφορά του ενδιαφερομένου συνιστά ενδεχομένως ενεστώτα κίνδυνο για τη δημόσια τάξη ή τη δημόσια ασφάλεια. Συνεπώς, το δίκαιο της Ένωσης αποκλείει εθνική κανονιστική ρύθμιση προβλέπουσα την αυτοδίκαιη απόρριψη αιτήσεως χορηγήσεως άδειας διαμονής υπηκόου τρίτης χώρας, γονέα ανήλικου τέκνου πολίτη της Ένωσης το οποίο συντηρείται από τον ίδιο και συνοικεί με αυτόν στο κράτος μέλος υποδοχής, εκ μόνου του λόγου ότι ο αιτών έχει ποινικό ιστορικό.\nΛαμβανομένης υπόψη της νομολογίας του Δικαστηρίου, ο γενικός εισαγγελέας εκτιμά ότι, ως υπήκοοι κράτους μέλους, τα τέκνα του Α. Rendón Marín και το τέκνο της CS απολαύουν του καθεστώτος του πολίτη της Ένωσης, το οποίο τους παρέχει το δικαίωμα ελεύθερης κυκλοφορίας και διαμονής εντός της Ένωσης. Οιοσδήποτε περιορισμός του εν λόγω δικαιώματος εμπίπτει, επομένως, στο πεδίο εφαρμογής του δικαίου της Ένωσης, το οποίο αποκλείει μέτρα που έχουν ως αποτέλεσμα να στερούν από τους πολίτες της Ένωσης τη δυνατότητα πραγματικής απολαύσεως, κατά το ουσιώδες μέρος τους, των δικαιωμάτων που τους απονέμει η Συνθήκη. Στις υπό εξέταση περιπτώσεις, τα τέκνα ενδέχεται να υποχρεωθούν εκ των πραγμάτων να συνοδεύσουν τον γονέα τους σε περίπτωση απελάσεώς του, δεδομένου ότι αυτός έχει την αποκλειστική επιμέλειά τους. Σε μια τέτοια περίπτωση, τα τέκνα θα υποχρεώνονταν να εγκαταλείψουν το έδαφος της Ένωσης, ενδεχόμενο που θα τους στερούσε τη δυνατότητα πραγματικής απολαύσεως, κατά το ουσιώδες μέρος τους, των δικαιωμάτων που πηγάζουν από την ιδιότητα του πολίτη της Ένωσης. Προς διασφάλιση του συμφέροντος των εν λόγω τέκνων έχει αναγνωρισθεί στους γονείς οι οποίοι τελούν σε αυτήν την κατάσταση δευτερογενές δικαίωμα διαμονής. Το δικαίωμα αυτό πηγάζει απευθείας από τη Συνθήκη ΛΕΕ. Ο γενικός εισαγγελέας προβαίνει εν προκειμένω σε αναλογική εφαρμογή της νομολογίας περί των μέτρων απομακρύνσεως εις βάρος υπηκόων κράτους μέλους που βαρύνονται με ποινικές καταδίκες, δεδομένου ότι ο Α. Rendón Marín και η CS δεν είναι οι ίδιοι πολίτες της Ένωσης, αλλά υπήκοοι τρίτης χώρας μέλη της οικογένειας πολίτη της Ένωσης. Κατά την εν λόγω νομολογία, οι έννοιες της δημοσίας τάξεως και της δημοσίας ασφαλείας πρέπει να τυγχάνουν στενής ερμηνείας στο πλαίσιο των περιορισμών του δικαιώματος διαμονής. Ο γενικός εισαγγελέας θεωρεί ανεπίτρεπτη τη διαφοροποίηση των περιορισμών ενός τέτοιου δικαιώματος για λόγους δημοσίας τάξεως ή δημοσίας ασφαλείας αναλόγως της πηγής, Συνθήκης ή οδηγίας, του εν λόγω δικαιώματος.\nΟ γενικός εισαγγελέας καταλήγει στο συμπέρασμα ότι εθνική κανονιστική ρύθμιση προβλέπουσα την αυτοδίκαιη απόρριψη αιτήσεως χορηγήσεως άδειας διαμονής υπηκόου τρίτης χώρας, πατέρα ανήλικων τέκνων πολιτών της Ένωσης των οποίων ο ίδιος έχει την αποκλειστική επιμέλεια, λόγω του ποινικού ιστορικού του, προσκρούει στη Συνθήκη ΛΕΕ, στην περίπτωση κατά την οποία η εν λόγω απόρριψη έχει ως συνέπεια να υποχρεωθούν τα τέκνα να εγκαταλείψουν το έδαφος της Ένωσης.\nΟ γενικός εισαγγελέας εξετάζει, τέλος, την εξαίρεση για λόγους δημοσίας τάξεως ή δημοσίας ασφαλείας την οποία επικαλείται η Κυβέρνηση του Ηνωμένου Βασιλείου προς δικαιολόγηση της αποφάσεως απελάσεως της CS. Κατά την εν λόγω απόφαση απελάσεως, το βαρύ ποινικό ιστορικό της CS συνιστά σαφή απειλή για τη συνοχή και τις αξίες της κοινωνίας του εν λόγω κράτους μέλους, η διαφύλαξη των οποίων αποτελεί θεμιτό συμφέρον. Ο γενικός εισαγγελέας εκτιμά ότι το δίκαιο της Ένωσης αποκλείει, κατ’ αρχήν, την απέλαση, μέτρο το οποίο, εντούτοις, σε εξαιρετικές περιστάσεις, δύναται να επιτραπεί, υπό τον όρον τηρήσεως της αρχής της αναλογικότητας και της θεμελιώσεώς του επί της προσωπικής συμπεριφοράς του συγκεκριμένου ατόμου (συμπεριφοράς η οποία πρέπει να συνιστά πραγματική, ενεστώσα και αρκούντως σοβαρή απειλή για θεμελιώδες συμφέρον της κοινωνίας), καθώς και επί επιτακτικών λόγων δημοσίας ασφαλείας.\nΤο πλήρες κείμενο των προτάσεων (C-165/14, C-304/14) δημοσιεύεται στην ιστοσελίδα CURIA κατά την ημερομηνία αναπτύξεώς τους\n Οδηγία 2004/38/EK του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158, σ. 77).\n Ιδίως των αποφάσεων του Δικαστηρίου της 19ης Οκτωβρίου 2004, Zhu και Chen (C‑200/02, βλ., επίσης, ΑΤ αριθ. 84/04 στα αγγλικά), της 2ας Μαρτίου 2010, Rottmann (C‑135/08 βλ., επίσης, ΑΤ αριθ. 15/10) και της 8ης Μαρτίου 2011, Ruiz Zambrano (C‑34/09, βλ., επίσης, ΑΤ αριθ. 16/11).\nPublished in Δικαστήριο της Ευρωπαϊκής Ενώσεως\nΑΝΤΙΝΤΑΜΠΙΝΓΚ-Ανίσχυρος εν μέρει ο κανονισμός για την επιβολή δασμών επί των εισαγωγών υποδημάτων από Κίνα και Βιετνάμ στην ΕΕ\nΑΝΑΚΟΙΝΩΘΕΝ ΤΥΠΟΥ αριθ. 11/16\nΑπόφαση στις συνεκδικασθείσες υποθέσεις C-659/13 C & J Clark International Ltd κατά Commissioners for Her Majesty’s Revenue and Customs και C-34/14 Puma SE κατά Hauptzollamt Nürnberg\nΟ κανονισμός για την επιβολή δασμού αντιντάμπινγκ επί των εισαγωγών στην Ευρωπαϊκή Ένωση ορισμένων υποδημάτων από δέρμα, καταγωγής Κίνας και Βιετνάμ είναι εν μέρει ανίσχυρος\nΤο Συμβούλιο και η Επιτροπή παρέβησαν ορισμένους διαδικαστικούς κανόνες κατά την έκδοση του κανονισμού\nΣτις 5 Οκτωβρίου 2006, το Συμβούλιο της Ευρωπαϊκής Ένωσης εξέδωσε έναν κανονισμό για την επιβολή δασμού αντιντάμπινγκ σε ορισμένα υποδήματα από δέρμα που εισάγονται από την Κίνα και το Βιετνάμ στην Ευρωπαϊκή Ένωση. Ο συντελεστής του δασμού αντιντάμπινγκ καθορίστηκε σε 16,5 % για τα υποδήματα που παράγονται από τις εταιρείες που είναι εγκατεστημένες στην Κίνα (εκτός από την εταιρεία Golden Step, για την οποία ο δασμός αντιντάμπινγκ καθορίστηκε σε 9,7 %) και σε 10 % για τα υποδήματα που παράγονται από τις εταιρείες που είναι εγκατεστημένες στο Βιετνάμ.\nΤο 2010 και το 2012, η Clark, βρετανική εταιρεία κατασκευής και λιανικής πωλήσεως υποδημάτων, ζήτησε από τις φορολογικές και τελωνειακές αρχές του Ηνωμένου Βασιλείου την επιστροφή του δασμού αντιντάμπινγκ που είχε καταβάλει λόγω της εισαγωγής υποδημάτων στην Ένωση κατά τη διάρκεια της περιόδου μεταξύ 1ης Ιουλίου 2007 και 31ης Αυγούστου 2010. Το οικείο ποσό ανερχόταν περίπου σε 60 εκατομμύρια ευρώ. Η εταιρεία αιτιολόγησε το αίτημά της, προβάλλοντας ότι ο κανονισμός για την επιβολή του δασμού αντιντάμπινγκ ήταν ανίσχυρος. Κατόπιν της απορρίψεως του αιτήματός της, η Clark άσκησε προσφυγή ενώπιον του First-tier Tribunal (Tax Chamber) (πρωτοβάθμιο δικαστήριο, φορολογικό τμήμα).\nΤο 2011 και το 2012, η Puma, γερμανική επιχείρηση αθλητικών ειδών, ζήτησε από το Κεντρικό Τελωνείο της Νυρεμβέργης (Γερμανία) την επιστροφή του δασμού αντιντάμπινγκ για την εισαγωγή των ίδιων προϊόντων, επικαλούμενη και αυτή ότι ο κανονισμός είναι ανίσχυρος. Το οικείο ποσό ανερχόταν περίπου σε 5,1 εκατομμύρια ευρώ. Κατόπιν της απορρίψεως του αιτήματός της, η εταιρεία άσκησε προσφυγή ενώπιον του Finanzgericht München (φορολογικό δικαστήριο Μονάχου).\nΤα δύο αυτά δικαστήρια έχουν αμφιβολίες ως προς το κύρος του κανονισμού και, συνεπώς, αποφάσισαν να απευθυνθούν στο Δικαστήριο.\nΜε την απόφαση που εξέδωσε σήμερα, το Δικαστήριο κρίνει ότι ο κανονισμός για την επιβολή δασμού αντιντάμπινγκ επί των εισαγωγών ορισμένων υποδημάτων καταγωγής Κίνας και Βιετνάμ είναι εν μέρει ανίσχυρος.\nΤο Δικαστήριο υπενθυμίζει κατ’ αρχάς ότι, σε περίπτωση που ο αριθμός των επιχειρηματιών τους οποίους αφορά έρευνα αντιντάμπινγκ είναι μεγάλος, η Επιτροπή μπορεί να αποφασίσει να περιορίσει την εν λόγω έρευνα σε εύλογο αριθμό ενδιαφερομένων μερών, κάνοντας χρήση δειγμάτων που περιλαμβάνουν παραγωγούς – εξαγωγείς, με δειγματοληψίες ανταποκρινόμενες στις αρχές της στατιστικής.\nΑκολούθως, το Δικαστήριο επισημαίνει ότι το δίκαιο της Ένωσης προβλέπει βασικό κανόνα σύμφωνα με τον οποίο ο καθορισμός της κανονικής αξίας προϊόντος, ο οποίος αποτελεί ένα από τα ουσιώδη βήματα για να αποδειχθεί η ύπαρξη ντάμπινγκ, πρέπει να βασίζεται κατ’ αρχήν στις πληρωτέες τιμές, κατά τις συνήθεις εμπορικές πράξεις, από ανεξάρτητους πελάτες στις χώρες εξαγωγής.\nΣτην περίπτωση εισαγωγών που προέρχονται, μεταξύ άλλων, από την Κίνα, το Βιετνάμ καθώς και από χώρες χωρίς οικονομία της αγοράς που είναι μέλη του Παγκόσμιου Οργανισμού Εμπορίου (ΠΟΕ) κατά την ημερομηνία έναρξης έρευνας αντιντάμπινγκ, η κανονική αξία καθορίζεται σύμφωνα με τον βασικό κανόνα, εάν αποδεικνύεται, με βάση δεόντως αιτιολογημένους ισχυρισμούς που θα υποβάλουν ένας ή περισσότεροι παραγωγοί που είναι εγκατεστημένοι στις εν λόγω χώρες και υπόκεινται στην έρευνα, ότι ισχύουν, ως προς αυτόν ή αυτούς τους παραγωγούς, συνθήκες οικονομίας της αγοράς. Ο κανόνας αυτός παρέχει στους παραγωγούς που υπόκεινται σε συνθήκες οικονομίας της αγοράς, οι οποίοι αναδύθηκαν στις οικείες χώρες, τη δυνατότητα να επωφεληθούν ενός καθεστώτος που ανταποκρίνεται στην ατομική τους κατάσταση και όχι στη συνολική κατάσταση της χώρας στην οποία είναι εγκατεστημένοι.\nΤέλος, το Δικαστήριο υπενθυμίζει ότι το Συμβούλιο και η Επιτροπή έχουν την υποχρέωση να αποφαίνονται επί κάθε αιτήσεως υπαγωγής στο καθεστώς εταιρείας που λειτουργεί υπό συνθήκες οικονομίας της αγοράς που υποβάλλεται από παραγωγό, ακόμη και όταν χρησιμοποιείται η τεχνική της δειγματοληψίας.\nΕν προκειμένω, το Δικαστήριο διαπιστώνει ότι το Συμβούλιο και η Επιτροπή δεν αποφάνθηκαν επί των αιτήσεων υπαγωγής στο καθεστώς εταιρείας που λειτουργεί υπό συνθήκες οικονομίας της αγοράς που υπέβαλαν Κινέζοι και Βιετναμέζοι παραγωγοί – εξαγωγείς οι οποίοι δεν περιελήφθησαν στο δείγμα και κατά συνέπεια κηρύσσει τον κανονισμό ανίσχυρο ως προς το σημείο αυτό.\nΤο Δικαστήριο υπενθυμίζει επίσης ότι το Συμβούλιο και η Επιτροπή έχουν, κατ’ αρχήν, την υποχρέωση να διευκρινίζουν με τον κανονισμό για την επιβολή δασμών αντιντάμπινγκ το ποσό του δασμού που επιβάλλεται σε κάθε ενδιαφερόμενο παραγωγό – εξαγωγέα, εκτός αν αυτή η εξατομικευμένη μεταχείριση είναι ανέφικτη. Εντούτοις, για τις χώρες που δεν έχουν οικονομία αγοράς, ένας τέτοιος κανονισμός περιορίζεται να καθορίζει το ύψος του επιβαλλόμενου δασμού που ισχύει σε όλη την οικεία προμηθεύτρια χώρα. Τα όργανα οφείλουν όμως να υπολογίζουν ατομικό δασμό αντιντάμπινγκ για τους παραγωγούς – εξαγωγείς που είναι εγκατεστημένοι σε χώρα χωρίς οικονομία της αγοράς οι οποίοι αποδεικνύουν, με βάση δεόντως αιτιολογημένους ισχυρισμούς, ότι πληρούν τα κριτήρια που δικαιολογούν εξατομικευμένη μεταχείριση.\nΣτο πλαίσιο αυτό, το Δικαστήριο κρίνει ότι το Συμβούλιο και η Επιτροπή υποχρεούνται, κατ' αρχήν, να εξετάζουν τις αιτήσεις εξατομικευμένης μεταχειρίσεως που τους υποβάλλονται και να αποφαίνονται επί των εν λόγω αιτήσεων, ακόμη και όταν χρησιμοποιείται η τεχνική της δειγματοληψίας.\nΕν προκειμένω, το Δικαστήριο διαπιστώνει ότι το Συμβούλιο και η Επιτροπή δεν αποφάνθηκαν επί των αιτήσεων εξατομικευμένης μεταχειρίσεως που υπέβαλαν οι Κινέζοι και Βιετναμέζοι παραγωγοί – εξαγωγείς οι οποίοι δεν περιελήφθησαν στο δείγμα και κατά συνέπεια κηρύσσει τον κανονισμό ανίσχυρο και ως προς το σημείο αυτό.\n Κανονισμός (ΕΚ) 1472/2006 του Συμβουλίου της 5ης Οκτωβρίου 2006 για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων υποδημάτων που έχουν το πάνω μέρος από δέρμα, καταγωγής Λαϊκής Δημοκρατίας της Κίνας και Βιετνάμ (ΕΕ L 275, σ. 1)\nΑντίθετη με το δίκαιο της ΕΕ η επιβολή κυρώσεων για την άνευ αδείας στη Γερμανία διασυνοριακή πρακτορεία αθλητικών στοιχημάτων\nΑΝΑΚΟΙΝΩΘΕΝ ΤΥΠΟΥ αριθ. 10/16\nΑπόφαση στην υπόθεση C-336/14\nΤο δίκαιο της Ένωσης αντιτίθεται, υπό προϋποθέσεις, στην επιβολή κυρώσεων για την άνευ αδείας στη Γερμανία διασυνοριακή πρακτορεία αθλητικών στοιχημάτων\nΤούτο ισχύει ιδίως στο μέτρο που το προϋφιστάμενο κρατικό μονοπώλιο, το οποίο κρίθηκε από τα γερμανικά δικαστήρια αντίθετο προς το δίκαιο της Ένωσης, στην πράξη διατηρήθηκε\nΕνώπιον του Amtsgericht Sonthofen (ειρηνοδικείου του Sonthofen, Γερμανία), η γερμανική εισαγγελική αρχή κατηγορεί την S. Ince ότι προέβη, χωρίς να διαθέτει την απαιτούμενη διοικητική άδεια, σε πρακτορεία αθλητικών στοιχημάτων μέσω μηχανήματος παιγνίων που είχε εγκαταστήσει σε αθλητικού χαρακτήρα μπαρ στη Βαυαρία. Η αυστριακή εταιρία για λογαριασμό της οποίας συγκέντρωνε τα εν λόγω στοιχήματα διέθετε άδεια διοργανώσεως αθλητικών στοιχημάτων μόνο στην Αυστρία και όχι στη Γερμανία.\nΟι κατηγορίες σε βάρος της S. Ince αφορούν καταρχάς το πρώτο εξάμηνο του 2012, διάστημα κατά το οποίο οι διατάξεις της κρατικής συμφωνίας περί τυχηρών παιγνίων του 2008  καθιέρωναν κρατικό μονοπώλιο όσον αφορά τη διοργάνωση και την πρακτορεία αθλητικών στοιχημάτων στη Γερμανία. Οι διατάξεις αυτές απαγόρευαν την άνευ αδείας διοργάνωση και πρακτορεία αθλητικών στοιχημάτων και απέκλειαν τη χορήγηση τέτοιων αδειών σε ιδιωτικούς φορείς. Μετά την έκδοση των αποφάσεων του Δικαστηρίου Stoß κ.λπ. και Carmen Media Group , όλα τα γερμανικά δικαστήρια τα οποία εκλήθησαν να αποφανθούν εάν το μονοπώλιο αυτό ήταν σύμφωνο με το δίκαιο της Ένωσης κατέληξαν, σύμφωνα με το Amtsgericht Sonthofen, στο συμπέρασμα ότι τούτο δεν συνέβαινε. Εντούτοις, τα εν λόγω δικαστήρια διαφωνούν ως προς τις συνέπειες που πρέπει να συναχθούν από τον παράνομο χαρακτήρα του εν λόγω μονοπωλίου. Ειδικότερα, ορισμένα εξ αυτών διερωτώνται αν στους ιδιωτικούς φορείς θα πρέπει να εφαρμόζεται μια πλασματική διαδικασία αδειοδοτήσεως, εξετάζοντας, κατά περίπτωση, εάν οι εν λόγω φορείς πληρούν τις προϋποθέσεις οι οποίες προβλέπονται για τους φορείς του κρατικού μονοπωλίου. Κατά το Amtsgericht Sonthofen, κανένας ιδιωτικός φορέας δεν έλαβε άδεια κατά το πέρας της εν λόγω πλασματικής διαδικασίας αδειοδοτήσεως.\nΟι κατηγορίες σε βάρος της S. Ince αφορούν επίσης το δεύτερο εξάμηνο του 2012, διάστημα κατά το οποίο η διοργάνωση και η πρακτορεία αθλητικών στοιχημάτων διέπονταν από την τροποποιητική συμφωνία περί τυχηρών παιγνίων του 2012 .Η συμφωνία αυτή περιέχει ρήτρα περί διοργανώσεως αθλητικών στοιχημάτων για δοκιμαστική περίοδο, κατά την οποία οι ιδιωτικοί φορείς μπορούν να λάβουν, για περίοδο επτά ετών από την έναρξη ισχύος της εν λόγω συμφωνίας, άδεια διοργανώσεως αθλητικών στοιχημάτων. Από τη στιγμή χορηγήσεως της σχετικής άδειας, οι πράκτορες του διοργανωτή μπορούν να λάβουν άδεια συγκεντρώσεως των στοιχημάτων για λογαριασμό του. Η υποχρέωση λήψεως άδειας έχει εφαρμογή στους ήδη δραστηριοποιούμενους δημόσιους διοργανωτές και στους πράκτορές τους μόνο μετά την πάροδο ενός έτους από τη χορήγηση της πρώτης άδειας. Εντούτοις, κατά τον χρόνο των πραγματικών περιστατικών (και μέχρι την επ’ ακροατηρίου συζήτηση, της 10ης Ιουνίου 2015, ενώπιον του Δικαστηρίου), καμία από τις 20 προς διάθεση άδειες δεν είχε χορηγηθεί, με συνέπεια ότι κανένας ιδιωτικός φορέας δεν είχε λάβει άδεια διοργανώσεως ή συγκεντρώσεως αθλητικών στοιχημάτων στη Γερμανία. Βάσει των ανωτέρω το Amtsgericht Sonthofen κατέληξε στο συμπέρασμα ότι το προϋφιστάμενο κρατικό μονοπώλιο, το οποίο κρίθηκε από τα γερμανικά δικαστήρια αντίθετο προς το δίκαιο της Ένωσης, εξακολούθησε να υφίσταται στην πράξη.\nΣτο πλαίσιο αυτό, το Amtsgericht ερωτά το Δικαστήριο ως προς τις συνέπειες τις οποίες οι διοικητικές και δικαστικές αρχές οφείλουν να αντλήσουν, αφενός, από την έλλειψη συμβατότητας με το δίκαιο της Ένωσης του προϋφιστάμενου κρατικού μονοπωλίου κατά το διάστημα προετοιμασίας της μεταρρυθμίσεως και, αφετέρου, από τη διατήρηση, στην πράξη, του εν λόγω μονοπωλίου μετά τη μεταρρύθμιση του 2012.\nΌσον αφορά το διάστημα κατά το οποίο ίσχυαν οι διατάξεις της κρατικής συμφωνίας περί τυχηρών παιγνίων του 2008, το Δικαστήριο, με τη σημερινή απόφασή του, κρίνει ότι, οσάκις η υποχρέωση κατοχής άδειας διοργανώσεως ή πρακτορείας αθλητικών στοιχημάτων εντάσσεται στο πλαίσιο ενός καθεστώτος κρατικού μονοπωλίου το οποίο κρίθηκε από τα εθνικά δικαστήρια αντίθετο προς το δίκαιο της Ένωσης, η ελεύθερη παροχή υπηρεσιών απαγορεύει στις διωκτικές αρχές κράτους μέλους να επιβάλλουν κυρώσεις για την άνευ αδείας πρακτορεία αθλητικών στοιχημάτων από έναν ιδιωτικό φορέα για λογαριασμό άλλου ιδιωτικού φορέα ο οποίος δεν διαθέτει άδεια διοργανώσεως αθλητικών στοιχημάτων στο κράτος μέλος αυτό, πλην όμως διαθέτει άδεια σε άλλο κράτος μέλος.\nΑκόμη και όταν ο ιδιωτικός φορέας μπορεί, θεωρητικώς, να λάβει άδεια διοργανώσεως ή πρακτορείας αθλητικών στοιχημάτων, η ελεύθερη παροχή υπηρεσιών απαγορεύει την επιβολή τέτοιων κυρώσεων στο μέτρο που η μεν γνώση της διαδικασίας χορηγήσεως τέτοιας άδειας δεν διασφαλίζεται, το δε καθεστώς κρατικού μονοπωλίου επί των αθλητικών στοιχημάτων, το οποίο κρίθηκε από τα εθνικά δικαστήρια αντίθετο προς το δίκαιο της Ένωσης, διατηρήθηκε, παρά τη θέσπιση της διαδικασίας αυτής. Το Δικαστήριο παρατηρεί, συναφώς, ότι η πλασματική διαδικασία αδειοδοτήσεως δεν ήρε τη διαπιστωθείσα από τα εθνικά δικαστήρια ασυμβατότητα με το δίκαιο της Ένωσης του κρατικού μονοπωλίου.\nΕπιπλέον, το γεγονός ότι δυνάμει απλώς ενός νόμου του Land της Βαυαρίας οι διατάξεις της κρατικής συμφωνίας περί τυχηρών παιγνίων του 2008 εξακολουθούσαν, παρά τη λήξη ισχύος της εν λόγω συμφωνίας στα τέλη του 2011, να εφαρμόζονται στη Βαυαρία κατά το πρώτο εξάμηνο του 2012, έχει ως αποτέλεσμα ότι ορισμένοι τεχνικοί κανόνες που περιλαμβάνονται στον ως άνω νόμο δεν είναι αντιτάξιμοι, όσον αφορά την εν λόγω περίοδο, σε ιδιώτες όπως η S. Ince. Συγκεκριμένα, σε αντίθεση με τη συμφωνία αυτή καθεαυτή, ο ως άνω νόμος  ουδέποτε κοινοποιήθηκε στην Επιτροπή. Ωστόσο, βάσει οδηγία της Ένωσης  απαιτείται η κοινοποίηση κάθε σχεδίου νομοθετήματος το οποίο περιέχει τεχνικούς κανόνες σχετικά με «υπηρεσία της κοινωνίας των πληροφοριών». Η υποχρέωση αυτή κοινοποιήσεως καταλαμβάνει όχι μόνον τη συμφωνία, αλλά και τον νόμο ο οποίος τη διατηρεί σε ισχύ σε περιφερειακό επίπεδο. Στο Amtsgericht Sonthofen απόκειται να εξακριβώσει αν η S. Ince κατηγορείται ότι παρέβη τεχνικούς κανόνες που θεσπίστηκαν με την κρατική συμφωνία περί τυχηρών παιγνίων του 2008 (όπως είναι η απαγόρευση προσφοράς τυχηρών παιγνίων στο Διαδίκτυο, οι περιορισμοί που επιβάλλονται στη δυνατότητα προσφοράς αθλητικών στοιχημάτων με τη χρήση τηλεπικοινωνιακού εξοπλισμού ή η απαγόρευση διαφημίσεως των τυχηρών παιγνίων στο διαδίκτυο ή με τη χρήση τηλεπικοινωνιακού εξοπλισμού).\nΌσον αφορά το διάστημα κατά το οποίο ίσχυε η τροποποιητική συμφωνία περί τυχηρών παιγνίων του 2012, το Δικαστήριο απαντά ότι η ελεύθερη παροχή υπηρεσιών αντιτίθεται στην επιβολή κυρώσεων από κράτος μέλος για την άνευ αδείας πρακτορεία αθλητικών στοιχημάτων στην επικράτειά του για λογαριασμό οικονομικού φορέα που διαθέτει άδεια σε άλλο κράτος μέλος,\n– οσάκις η χορήγηση άδειας διοργανώσεως αθλητικών στοιχημάτων εξαρτάται από τη σύναψη συμβάσεως παραχωρήσεως από τον εν λόγω φορέα σύμφωνα με διαδικασία όπως η επίμαχη, εφόσον το Amtsgericht Sonthofen διαπιστώνει ότι η διαδικασία αυτή δεν τηρεί τις αρχές της ίσης μεταχειρίσεως και της απαγορεύσεως των διακρίσεων λόγω ιθαγένειας καθώς και την εντεύθεν απορρέουσα υποχρέωση διαφάνειας,\n– στο μέτρο που, παρά τη θέση σε ισχύ εθνικής διατάξεως επιτρέπουσας τη χορήγηση αδειών σε ιδιωτικούς φορείς, η εφαρμογή των διατάξεων με τις οποίες θεσπίστηκε κρατικό μονοπώλιο όσον αφορά τη διοργάνωση και πρακτορεία των αθλητικών στοιχημάτων και οι οποίες κρίθηκαν από τα εθνικά δικαστήρια αντίθετες προς το δίκαιο της Ένωσης εξακολούθησε στην πράξη.\nΤο Δικαστήριο επισημαίνει συναφώς ότι η ρήτρα περί διοργανώσεως αθλητικών στοιχημάτων για δοκιμαστική περίοδο δεν ήρε την ασυμβατότητα με την ελεύθερη παροχή υπηρεσιών του προϋφιστάμενου κρατικού μονοπωλίου στο μέτρο που, λαμβανομένου υπόψη ότι ουδεμία άδεια χορηγήθηκε και ότι οι δημόσιοι φορείς μπορούσαν να συνεχίσουν να διοργανώνουν αθλητικά στοιχήματα, το προϋφιστάμενο καθεστώς εξακολούθησε να εφαρμόζεται στην πράξη, παρά τη μεταρρύθμιση που τέθηκε σε ισχύ το 2012.\n Staatsvertrag zum Glücksspielwesen συναφθείσα μεταξύ των γερμανικών Länder, η οποία ίσχυσε μεταξύ 1ης Ιανουαρίου 2008 και 31ης Δεκεμβρίου 2011. Εντούτοις, οι κανόνες της εν λόγω συμφωνίας εξακολουθούν να ισχύουν σε όλα τα Länder (με εξαίρεση το Land του Schleswig-Holstein) μέχρι τη θέση σε ισχύ νέας συμφωνίας.\n Αποφάσεις του Δικαστηρίου της 8ης Σεπτεμβρίου 2010, Stoß κ.λπ. (C‑316/07, C‑358/07 έως C‑360/07, C‑409/07 και C‑410/07) και Carmen Media Group (C-46/08), βλ. επίσης ΑΤ αριθ. 78/10. Με τις αποφάσεις αυτές το Δικαστήριο έκρινε ότι τα γερμανικά δικαστήρια μπορούσαν θεμιτώς να καταλήξουν στο συμπέρασμα ότι το μονοπώλιο αυτό δεν είναι κατάλληλο προς διασφάλιση, με τρόπο συνεπή και συστηματικό, της επιτεύξεως του σκοπού της καταπολέμησης των κινδύνων εξάρτησης από τα τυχερά παίγνια.\n Glücksspieländerungsvertrag συναφθείσα μεταξύ των Länder και τεθείσα σε ισχύ στη Βαυαρία την 1η Ιουλίου 2012.\n Όπως και οι αντίστοιχοι νόμοι των υπόλοιπων Länder.\n Οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών (ΕΕ L 204, σ. 37), όπως τροποποιήθηκε με την οδηγία 98/48/EΚ του Ευρωπαϊκού Κοινοβουλίου και του Συμβουλίου, της 20ής Ιουλίου 1998 (ΕΕ L 217, σ. 18).


Έκτακτη Αιμοδοσία: Βγαίνουμε από το σπίτι για έναν μεγάλο σκοπό. Κυριακή 5 Απριλίου ,Δευτέρα 6 Απριλίου και Τρίτη 7 Απριλίου 2020 από 09:00 π.μ. έως 13:00 μ.μ. :: Δήμος Ελληνικού - Αργυρούπολης\nΈκτακτη Αιμοδοσία: Βγαίνουμε από το σπίτι για έναν μεγάλο σκοπό. Κυριακή 5 Απριλίου ,Δευτέρα 6 Απριλίου και Τρίτη 7 Απριλίου 2020 από 09:00 π.μ. έως 13:00 μ.μ.\nΗ ιατρική κοινότητα τονίζει πως δεν υπάρχει κανένας λόγος ανησυχίας και πως όλοι, μπορούμε να ενισχύσουμε τα αποθέματα των τραπεζών αίματος της χώρας, αρκεί να τηρούνται τα συνιστώμενα μέτρα προστασίας και υγιεινής.\nΟ Δήμος Ελληνικού – Αργυρούπολης δεν θα μπορούσε να μην στηρίξει την εθνική προσπάθεια που γίνεται από το Συντονιστικό Κέντρο Αιμοεπαγρύπνησης και Επιτήρησης Μεταγγίσεων του Εθνικού Οργανισμού Δημόσιας Υγείας (ΕΟΔΥ), σε συνεργασία με την Περιφέρεια Αττικής, την Πανελλήνια Ομοσπονδία Συλλόγων Εθελοντών Αιμοδοτών (ΠΟΣΕΑ) και του «Όλοι Μαζί Μπορούμε».\nΚΥΡΙΑΚΗ 5 Απριλίου 2020 από 09:00π.μ. έως 13:00μ.μ. έκτακτη αιμοδοσία στο Πολιτιστικό Συνεδριακό Κέντρο«Μίκης Θεοδωράκης»( Κύπρου 68 Αργυρούπολη, πλατεία Δημαρχείου) σε συνεργασία με το Γενικό Νοσοκομείο Ιπποκράτειο Αθηνών.\nΛΟΓΩ ΤΟΥ ΑΥΞΗΜΕΝΟΥ ΕΝΔΙΑΦΕΡΟΝΤΟΣ ΓΙΑ ΣΥΜΜΕΤΟΧΗ ΣΤΗΝ ΕΚΤΑΚΤΗ ΑΙΜΟΔΟΣΙΑ ΚΑΙ ΤΗΝ ΑΔΥΝΑΜΙΑ ΙΚΑΝΟΠΟΙΗΣΗΣ ΟΛΩΝ ΤΩΝ ΕΝΔΙΑΦΕΡΟΜΕΝΩΝ ΑΙΜΟΔΟΣΙΑ ΘΑ ΥΛΟΠΟΙΗΘΕΙ ΚΑΙ ΤΗΝ ΔΕΥΤΕΡΑ 6 ΑΠΡΙΛΙΟΥ ΚΑΙ ΤΗΝ ΤΡΙΤΗ 7 ΑΠΡΙΛΙΟΥ 2020 ΩΡΕΣ 9:00π.μ. - 13:00μ.μ. ΣΤΟΝ ΙΔΙΟ ΧΩΡΟ ΜΕ ΣΚΟΠΟ ΤΗΝ ΤΗΡΗΣΗ ΤΩΝ ΟΔΗΓΙΩΝ ΑΠΟ ΤΟΝ ΕΟΔΥ ΚΑΙ ΤΩΝ ΕΠΙΤΡΕΠΟΜΕΝΩΝ ΑΠΟΣΤΑΣΕΩΝ ΓΙΑ ΤΗΝ ΠΡΟΣΤΑΣΙΑ ΟΛΩΝ ΜΑΣ.\nΑπαραίτητη η γνώση του ΑΜΚΑ. ΤΗΛ. ΓΙΑ ΡΑΝΤΕΒΟΥ:210-9961973\nΣυστήνεται ψυχραιμία και στήριξη όλων των έκτακτων αιμοδοσιών αφού μπορεί να βοηθηθούν έτσι τα νοσούντα περιστατικά στη χώρα.\nΜε πλήρη συναίσθηση της ευθύνης του ο δήμος έχει προβλέψει ειδικό χώρο αναμονής για τους αιμοδότες για την προστασίας τους πριν και μετά την αιμοδοσία.\nΚαλούμε όλους τους κατοίκους του δήμου, εργαζόμενους καθώς και φορείς και συλλόγους που δραστηριοποιούνται στην περιοχή, να στηρίξουν την προσπάθεια αυτή, που έχει σκοπό να βοηθήσει τον συνάνθρωπο και να ενισχύσει τους κεντρικούς σταθμούς αιμοδοσίας των νοσοκομείων με το απαραίτητο απόθεμα σε αίμα, τηρώντας αυστηρά το σχετικό πρωτόκολλο και όλους τους κανόνες υγιεινής.\nΔίνουμε Αίμα. Βγαίνουμε από το σπίτι για έναν καλό σκοπό.\nΟ τοίχος των Ηρώων του 1821 στον Δήμο Ελληνικού - Αργυρούπολης\nΑναβολή δημοπρασίας ακινήτου Μαρίνειο -Νέα ημερομηνία δημοπρασίας\nΜΕΤΑΦΟΡΑ ΑΠΟ ΚΑΙ ΠΡΟΣ ΤΑ ΕΜΒΟΛΙΑΣΤΙΚΑ ΚΕΝΤΡΑ\nΑΝΑΣΤΟΛΗ ΓΡΑΜΜΗΣ 2 ΔΗΜΟΤΙΚΗΣ ΣΥΓΚΟΙΝΩΝΙΑΣ\nΟ Δήμος Ελληνικού - Αργυρούπολης γιορτάζει τα 200 χρόνια ελευθερίας 1821-2021!\nΣαν σήμερα ο Ιμπραήμ πασάς αποβιβάζεται στην Πελοπόννησο\nΣαν σήμερα ξεκινούν οι εργασίες της Γ'Εθνοσυνέλευσης


Έρχονται μπαταρίες με διάρκεια ζωής 2.000.000 Km! - GetElectric\nΑρχική EVs e-Cars Έρχονται μπαταρίες με διάρκεια ζωής 2.000.000 Km!\nΗ διάρκεια ζωής των μπαταριών ήταν για αρκετά χρόνια ένας παράγοντας ανασφάλειας για τους κατόχους ηλεκτρικών αυτοκινήτων αλλά πλέον έχουμε φθάσει σε επίπεδο όπου οι κατασκευαστές προσφέρουν εγγύηση έως 10 ετών και έως 1.000.000 Km για τις μπαταρίες τους.\nΟ κινέζικος κολοσσός CATL (Contemporary Amperex Technology Co. Ltd.) που κατασκευάζει μπαταρίες για ηλεκτρικά οχήματα, μεταξύ άλλων και για τις Tesla, VW, BMW και Toyota ανέπτυξε μια νέα μπαταρία που θα έχει διάρκεια ζωής έως 2.000.000 Km, πρακτικά πολύ μεγαλύτερη από τη διάρκεια ζωής των ίδιων των οχημάτων.\nΟ Πρόεδρος της CATL, Zeng Yuqun, δήλωσε σε συνέντευξή του πως η εταιρεία είναι έτοιμη να ξεκινήσει την παραγωγή των μπαταριών αυτών, οι οποίες θα μπορούν και να επαναχρησιμοποιούνται σε δεύτερο ή σε τρίτο όχημα, καθώς η διάρκεια ζωής τους θα το επιτρέπει.\nΣύμφωνα με τον Zeng, οι μπαταρίες αυτές θα κοστίζουν περίπου 10% περισσότερο από τις υπάρχουσες, αλλά το όφελος θα είναι πολύ σημαντικότερο σε βάθος χρόνου για τους κατασκευαστές των οχημάτων αλλά και τους ιδιοκτήτες, σε ένα βαθμό. Επίσης, δηλώνει αισιόδοξος για την άνοδο της ζήτησης για EVs, ειδικά από το 2021 και έπειτα, δεδομένου του πως η πανδημία επηρεάζει μέχρι στιγμής την αγορά.\nΑισιόδοξες οι προβλέψεις για την αγορά\nΤα ηλεκτρικά αυτοκίνητα αναμένεται να ξεπεράσουν το 8% των συνολικών πωλήσεων στην Κίνα το 2021 και το 5% στην Ευρώπη, έτσι οι κατασκευαστές μπαταριών, ηλεκτροκινητήρων και οχημάτων ετοιμάζονται να καλύψουν την αυξημένη ζήτηση.\nΟι μπαταρίες της CATL σύντομα θα βρίσκονται στην “καρδιά” των Model 3 sedans της Tesla καθώς η συνεργασία των δύο εταιρειών είναι αρκετά πρόσφατη. Η αξία της CATL αυτή τη στιγμή ανέρχεται στα $47 δις με την αξία της μετοχής της να έχει εξαπλασιαστεί από το 2018 που εισήχθη στο χρηματιστήριο της Κίνας. Για σύγκριση αναφέρουμε πως η αξία της Tesla αγγίζει τα $160 δις.\nΔιαβάστε επίσης: “Επίσημες” οι επιδοτήσεις για τα ηλεκτρικά αυτοκίνητα, έως €10.000\nΣύμφωνα με τον Zeng τα ηλεκτρικά οχήματα θα ξεπεράσουν σε πωλήσεις τα συμβατικά μεταξύ 2030 και 2035, σε παγκόσμιο επίπεδο. Η εταιρεία του θα διαθέτει σύντομα μια νέα μονάδα παραγωγής μπαταριών στη Γερμανία και θα κατασκευάζει το 70% των μπαταριών που χρειάζεται η BMW, ένας από τους παλαιότερους πελάτες της.\nΠροηγούμενο άρθροΟ Δήμος Μαδρίτης δίνει €150 επιδότηση για ηλεκτρικά πατίνια\nΕπόμενο άρθροΓνωρίζατε τα ηλεκτρικά Peugeot 106 και Citroen Saxo;


AHDONI: Η σημασία της εορτής της Αναλήψεως του Χριστού\nΠοια είναι λοιπόν η σημερινή εορτή; Είναι μεγάλη και αξιοσέβαστη, αγαπητέ μου, και υπερβαίνει την ανθρώπινη λογική, και είναι αντάξια της γενναιοδωρίας του Θεού που την καθιέρωσε. Γιατί σήμερα συμφιλιώθηκε το ανθρώπινο γένος με το Θεό.Σήμερα διαλύθηκε η παλιά εχθρότητα και τερματίστηκε ο μακροχρόνιος πόλεμος. Σήμερα επανήλθε στους ανθρώπους μια αξιοθαύμαστη ειρήνη, την οποία ποτέ στο παρελθόν δεν περίμεναν οι άνθρωποι.\nΓιατί ποιος ήλπιζε πως επρόκειτο να συμφιλιωθεί ο Θεός με τον άνθρωπο, όχι γιατί θα ήταν ποτέ δυνατόν ο Κύριος να μισήσει τον άνθρωπο, αλλά γιατί ο άνθρωπος, ο δούλος, ήταν απρόθυμος. Όχι γιατί ο Κύριος ήταν άσπλαχνος, αλλά γιατί ο δούλος ήταν αχάριστος. Θέλεις να μάθεις με ποιον τρόπο εξοργίσαμε τον φιλάνθρωπο και αγαθό Κύριό μας; Γιατί είναι σωστό να μάθεις την αιτία της παλιάς έχθρας μας, για να θαυμάσεις τη φιλανθρωπία του Θεού, όταν δεις πως μάς τίμησε ενώ ήμασταν εχθροί και αντίπαλοί Του, και για να μη νομίσεις πως η αλλαγή αυτή οφείλεται σε δικά μας κατορθώματα, και για να μάθεις το μέγεθος της χάρης και της ευεργεσίας Του και να μην πάψεις ποτέ να Τον ευχαριστείς για τις άπειρες δωρεές Του.[...]\nΚαι για να καταλάβεις πως δεν μισούσε το ανθρώπινο γένος, αλλά απεχθανόταν την ανθρώπινη κακία. Εκείνος που είπε: «Θα εξαφανίσω τον άνθρωπο που έπλασα, απ’ το πρόσωπο τη γης», λέει στον άνθρωπο: «Είναι καιρός ο κάθε άνθρωπος να έλθει σε Μένα». Εάν μισούσε τον άνθρωπο, δε θα συζητούσε μαζί του. Τώρα όμως βλέπεις ότι ο Κύριος όχι μόνο δεν θέλει να κάνει εκείνο που απείλησε να κάνει, αλλά και ότι δίνει εξηγήσεις στον δούλο Του και συζητά μαζί του σα να είναι ισότιμος φίλος Του και του λέει ποιες είναι οι αιτίες της καταστροφής που πρόκειται να γίνει, όχι για να μάθει ο άνθρωπος τις αιτίες, αλλά για να τις κάνεις γνωστές στους συνανθρώπους του κι έτσι να τους κάνει πιο προσεκτικούς. Αλλά όπως είπαμε και προηγουμένως, τόσο κακή διαγωγή δείξαμε οι άνθρωποι από παλιά, ώστε λίγο έλειψε να μάς εκδιώξει ο Θεός κι απ’ τη γη.\nΑλλά εμείς που τότε αποδειχθήκαμε ανάξιοι να κατοικούμε στη γη, σήμερα ανεβήκαμε στους ουρανούς. Εμείς που αποδειχθήκαμε ανάξιοι να εξουσιάσουμε τη γη, ανεβήκαμε στην ουράνια Βασιλεία, περάσαμε πάνω από τους ουρανούς, αγγίξαμε το θρόνο του Θεού. Και το γένος εκείνο, που φύλαγαν τα Χερουβίμ τον παράδεισο για να μην μπει μέσα, αυτό το γένος σήμερα βρίσκεται πιο ψηλά από τα Χερουβίμ. Αλλά πώς έγινε αυτό το αξιοθαύμαστο και μεγαλειώδες γεγονός; Πώς ανεβήκαμε τόσο ψηλά εμείς που ήμασταν τόσο αμαρτωλοί, εμείς που αποδειχθήκαμε ανάξιοι για να κατοικούμε τη γη και να την εξουσιάζουμε; Πώς σταμάτησε ο πόλεμος; Πώς έπαψε η οργή του Θεού; Πώς; Γιατί αυτό είναι το πλέον αξιοθαύμαστο, ότι δηλαδή δεν ζητήσαμε την ειρήνη εμείς που περιφρονούσαμε άδικα τον Θεό, αλλά μάς κάλεσε ο ίδιος ο Θεός που δίκαια ήταν αγανακτισμένος εναντίον μας, και έτσι μάς έφερε την ειρήνη. «Είμαστε αντιπρόσωποι του Χριστού, και ο Θεός μ’ εμάς ως αντιπροσώπους Του σάς παρακαλεί». Και γιατί αυτό; Εκείνος περιφρονήθηκε άδικα από εμάς, και ο Ίδιος μάς παρακαλεί; Ναι, γιατί είναι Θεός και παρακαλεί ως φιλόστοργος Πατέρας που είναι.\nΚαι πρόσεξε τι γίνεται, Μεσίτης είναι ο Υιός του Θεού, που μάς παρακαλεί, κι όχι ένας απλός άνθρωπος, ούτε άγγελος, ούτε αρχάγγελος, ούτε κάποιος από τους υπηρέτες Του. Και τι κάνει ο Μεσίτης; Αυτό που κάνει κάθε μεσίτης. Όπως ακριβώς όταν δύο άνθρωποι μισούνται μεταξύ τους και δε θέλουν να συμφιλιωθούν, πηγαίνει κάποιος και μπαίνει στη μέση και δίνει τέλος στην έχθρα τους, έτσι ενήργησε και ο Χριστός. Ο Θεός ήταν θυμωμένος εναντίον μας, εμείς αποστρεφόμασταν τον Θεό, τον φιλάνθρωπο Κύριό μας, και ο Χριστός μπήκε στη μέση και μάς συμφιλίωσε.\nΑλλά με ποιον τρόπο μπήκε στη μέση ο Χριστός; Πήρε επάνω του Εκείνος την τιμωρία που μάς επέβαλε ο Πατέρας και υπόμεινε και την τιμωρία και τις προσβολές που του έκαναν οι άνθρωποι στη γη. Θέλεις να μάθεις με ποιον τρόπο τα δέχτηκε και τα δύο; «Ο Χριστός –λέει ο Παύλος- μάς εξαγόρασε από την κατάρα του νόμου με το να γίνει ο Ίδιος κατάρα, για τη σωτηρία μας». Είδες πώς δέχτηκε την τιμωρία που επιβλήθηκε από τον ουρανό, δες και πώς υπέμεινε τις προσβολές των ανθρώπων, «Οι βρισιές εκείνων που σε βρίζαμε – λέει- έπεσαν σ’ εμένα». Είδες με ποιον τρόπο διέλυσε την έχθρα, πώς δεν έπαψε να κάνει τα πάντα, και να πάσχει και να ενδιαφέρεται πριν ανεβάσει τον εχθρό και αντίπαλο (τον άνθρωπο) κοντά στον Θεό και να τον καταστήσει φίλο Του; Για όλα αυτά τα αγαθά αφετηρία είναι η σημερινή ημέρα.\nΑναρτήθηκε από ΔΗΜΗΤΡΙΟΣ στις 5/20/2014 10:16:00 μ.μ.


Το «εγχείρημα» του SpreadPoint SP600 για διανομή ασβέστη\nΤο να κρατάς απασχολημένο το εξειδικευμένο προσωπικό κατά τους ήσυχους μήνες, είναι μια πρόκληση για πολλές αγροτικές εκμεταλλεύσεις. Προκειμένου να παραμείνει ζεστή η ομάδα, η οικογένεια Kane στηρίζεται στη μηχανική της τεχνογνωσία για την κατασκευή ενός διανομέα ασβέστη με το όνομα SP600.\n07/03/2019, 10:44 πμ\nΜόλις συνειδητοποίησαν το πόσο σημαντικό είναι να έχει κανείς ένα αξιόπιστο μηχάνημα για την διανομή ασβέστη, πατέρας και γιος, οι Noel και Richard Kane, μπήκαν στον πειρασμό να κατασκευάσουν την δική τους μηχανή. Μάλιστα το μακροπρόθεσμο πλάνο τους είναι να αναπτύξουν μια γκάμα ψεκαστικών κάτω από την σημαία της SpreadPoint.\nΌταν κανείς δουλεύει περισσότερο από 4.000 στρέμματα γης με εκτατικές καλλιέργειες, από μόνη της η ανάγκη ενός μηχανήματος, δεν αρκεί για να πυροδοτήσει το ενδιαφέρον των δυο αντρών για το συγκεκριμένο εγχείρημα. Συμβάλει σε αυτό και η ευκαιρία να κρατήσουν απασχολημένο το προσωπικό της εκμετάλλευσης και τους πιο ήσυχους μήνες. Επισκεφτήκαμε την Point View Farm στο Co Down για να δούμε το δεύτερο SP600 από κοντά, που μόλις βγήκε από το εργαστήριο.\nΌπως θα μπορούσε να αποκαλύπτει και η ονομασία του, ο διανομέας SP600 είναι ένα μηχάνημα των 6.000 λίτρων, αρκετή δηλαδή χωρητικότητα για την διαχείριση 10 τόνων και παραπάνω ασβέστη.\nΠοια είναι η SpreadPoint\nΜε έδρα την εταιρεία Point View Farm, η Spread Point ιδρύθηκε από τον πατέρα Noel και τον γιο Richard, Kane. Σύμφωνα με τους ιδρυτές της, πολλές από τις κατασκευαστικές διαδικασίες του μηχανήματος γίνονται μέσα στο ίδιο το αγρόκτημα.\nΠερισσότερα στο Profi Μαρτίου που κυκλοφορεί.\nLemken Solitair: Ομοιόμορφη σπορά με ταίρι τη δισκοσβάρνα Zirkon\nΕξάμετρη σπαρτική Sly Boss από την Sly Agri\nΤα 3 εκατ. τρακτέρ έφτασε η Mahindra and Mahindra


Ινσουλίνη: Το μέλλον εβδομαδιαίας και από του στόματος χορήγησης - O διαβήτης μου\nΙνσουλίνη: Το μέλλον εβδομαδιαίας και από του στόματος χορήγησης\nΜια ομάδα ερευνητών και άλλων ειδικών συμμετείχε σε μια συζήτηση σχετικά με νέα και επερχόμενα προϊόντα για ινσουλίνη —όπως εβδομαδιαίες, από του στόματος και ευαίσθητες στη γλυκόζη ινσουλίνες — στις Επιστημονικές Συνεδρίες του 2022 από την Αμερικανική Εταιρεία Διαβήτη (ADA), όπως περιγράφεται σε σχετικό δελτίο Τύπου.\nΕνώ η εισπνεόμενη ινσουλίνη είναι διαθέσιμη στις Ηνωμένες Πολιτείες εδώ και αρκετά χρόνια, η συντριπτική επιλογή για τους γιατρούς και τους ασθενείς ήταν πάντα διαφορετικές μορφές ενέσιμης ινσουλίνης. Το σημερινό τοπίο περιλαμβάνει τόσο μακράς δράσης όσο και βραχείας δράσης ανάλογα ινσουλίνης, τα οποία μπορούν να χρησιμοποιηθούν για το σχεδιασμό ενός βέλτιστου σχήματος που λαμβάνει υπόψη τις ανάγκες του γεύματος και τις βασικές ανάγκες ινσουλίνης. Η βασική ινσουλίνη μακράς δράσης συνήθως χορηγείται μία φορά την ημέρα, ενώ η ινσουλίνη βραχείας ή ταχείας δράσης συνήθως λαμβάνεται κατά τη διάρκεια των γευμάτων.\nΥποσχόμενη ινσουλίνη στον ορίζοντα\nΩστόσο, νέες μορφές ινσουλίνης, που βρίσκονται υπό ανάπτυξη αυτή τη στιγμή, θα μπορούσαν να αλλάξουν τον τρόπο με τον οποίο πολλά άτομα με διαβήτη λαμβάνουν ινσουλίνη. Η λήψη βασικής ινσουλίνης μία φορά την εβδομάδα, αντί για κάθε μέρα, θα μπορούσε να βοηθήσει πολλούς ανθρώπους να παραμείνουν στο σχήμα ινσουλίνης τους με λιγότερες διαταραχές στην πορεία. Η από του στόματος ινσουλίνη θα μπορούσε να επιτρέψει σε ορισμένους ανθρώπους να αποφύγουν εντελώς τις ενέσεις και η ευαίσθητη στη γλυκόζη ινσουλίνη θα μπορούσε να απλοποιήσει δραστικά τη δοσολογία της ινσουλίνης βελτιώνοντας παράλληλα τον έλεγχο της γλυκόζης στο αίμα και μειώνοντας τον κίνδυνο για υπογλυκαιμία (χαμηλά επίπεδα γλυκόζης στο αίμα).\nΩς μέρος του πάνελ, ο Harpreet S. Bajaj, MD, ιατρικός διευθυντής έρευνας στο LMC Healthcare στο Τορόντο του Καναδά, σημείωσε ότι δύο διαφορετικά νέα εβδομαδιαία σκευάσματα ινσουλίνης — βασική ινσουλίνη Fc (BIF) και ινσουλίνη icodec — βρίσκονται τώρα στη φάση 3 των κλινικών, συνήθως το τελευταίο βήμα πριν εγκριθεί (ή απορριφθεί) ένα φάρμακο. Αυτές οι δοκιμές αναμένεται να ολοκληρωθούν ήδη φέτος για την ινσουλίνη icodec και το 2024 για την BIF.\nΤα προηγούμενα αποτελέσματα από τις δοκιμές φάσης 2, είπε ο Bajaj, ήταν πολλά υποσχόμενα. Μια μελέτη έδειξε ότι για άτομα που έλαβαν επίσης τουλάχιστον ένα από του στόματος φάρμακο για τον διαβήτη, η αλλαγή από την καθημερινή βασική ινσουλίνη σε εβδομαδιαία ινσουλίνη icodec είχε ως αποτέλεσμα καλό έλεγχο της γλυκόζης στο αίμα και η αλλαγή ήταν καλά ανεκτή. Μια άλλη μελέτη έδειξε ότι σε άτομα που έπαιρναν προηγουμένως από του στόματος φάρμακο για τον διαβήτη και καθημερινή βασική ινσουλίνη, η λήψη BIF είχε ως αποτέλεσμα εξίσου καλό έλεγχο της γλυκόζης στο αίμα με τη λήψη ινσουλίνης icodec, όπως φαίνεται από την A1C μετά τα 32 εβδομάδες.\nΟ George Grunberger, MD, κλινικός καθηγητής εσωτερικής ιατρικής και μοριακής ιατρικής και γενετικής στην Ιατρική Σχολή του Πανεπιστημίου Wayne State στο Ντιτρόιτ, έκανε αναφορά σε μερικά χάπια ινσουλίνης από το στόμα που αναπτύσσονται αυτήν τη στιγμή. Ένας τύπος από του στόματος κάψουλας ινσουλίνης, γνωστός ως ORMD-801, φάνηκε σε κλινικές δοκιμές φάσης 2 ότι οδηγεί σε σημαντικά μειωμένα επίπεδα A1C όταν προστέθηκε στα από του στόματος θεραπευτικά σχήματα φαρμάκων για τον διαβήτη ατόμων που δεν είχαν επαρκή έλεγχο της γλυκόζης στο αίμα.\nΗ ευαίσθητη στη γλυκόζη ινσουλίνη βρίσκεται ακόμη πιο πίσω στην έρευνα, σύμφωνα με τον Michael A. Weiss, MD, PhD, πρόεδρο βιοχημείας και μοριακής βιολογίας στην Ιατρική Σχολή του Πανεπιστημίου της Ιντιάνα στην Ιντιανάπολη. Αλλά μια αποκαλούμενη “έξυπνη ινσουλίνη” – η οποία θα ενεργοποιείται από έναν μικροσκοπικό συνθετικό “διακόπτη” που απελευθερώνει ινσουλίνη ως απόκριση στα επίπεδα γλυκόζης – θα μπορούσε να αναδιαμορφώσει εντελώς το τοπίο της ινσουλίνης εάν αποδειχθεί ότι είναι ασφαλής και αποτελεσματική.\nΑυτή τη στιγμή, είπε ο Weiss, το μεγαλύτερο εμπόδιο για την αποτελεσματική χρήση της ινσουλίνης, τουλάχιστον για άτομα με διαβήτη τύπου 1, είναι η ανάγκη αποφυγής λήψης υπερβολικής ποσότητας ινσουλίνης, η οποία μπορεί να προκαλέσει υπογλυκαιμία.


Αισιοδοξία για νέο ρεκόρ στον τουρισμό από τις κρατήσεις της τελευταίας στιγμής!\nΗ ανοδική πορεία των κρατήσεων του τελευταίου διαστήματος δημιουργεί αισιοδοξία ότι ο ελληνικός τουρισμός μπορεί να καταγράψει φέτος ρεκόρ.\nΧαρακτηριστικό είναι το σχόλιο που έκανε στον προσωπικό του λογαριασμό στο Twitter, ο πρόεδρος του ΣΕΤΕ Α. Ανδρεάδης: «η ισχυρή ζήτηση τελευταίας στιγμής προϊδεάζει, πλην απροόπτου, για ένα ιδιαίτερα καλό, τουριστικά, επόμενο τρίμηνο».\nΣύμφωνα με στοιχεία του Ινστιτούτου ΣΕΤΕ του Συνδέσμου Ελληνικών Τουριστικών Επιχειρήσεων τα οποία προέρχονται από το σύστημα αεροπορικών κρατήσεων Amadeus σχεδόν όλες οι βασικές ευρωπαϊκές αγορές του ελληνικού τουρισμού κατέγραψαν τον Ιούλιο αύξηση ζήτησης έναντι του Ιουλίου του 2015 από 1,9% (Γερμανία) έως και 22,5% (Πολωνία).\nΜοναδικές εξαιρέσεις αποτέλεσαν οι αγορές της Γαλλίας και του Βελγίου οι οποίες εξακολουθούσαν να κινούνται ισχυρά πτωτικά.\nΈνας από τους παράγοντες αισιοδοξίας για τους ανθρώπους του ελληνικού τουρισμού είναι το γύρισμα της Γερμανικής αγοράς από αρνητικό σε θετικό έδαφος. Άλλος σημαντικός παράγοντας είναι ότι η αγορά του Ην. Βασιλείου κινείται ισχυρά ανοδικά για την Ελλάδα από την αρχή του χρόνου χωρίς να επηρεαστεί, πρακτικά καθόλου, από την απόφαση για έξοδο της χώρας από την Ε.Ε.\nΚατά τα στοιχεία της Amadeus πτώση εξακολουθούσε να καταγράφει στο επτάμηνο η ζήτηση από τη Γαλλία, το Βέλγιο, την Αυστρία και την Ολλανδία. Οι απώλειες από τις τέσσερις αυτές αγορές, ωστόσο, δείχνουν να υπερκαλύπτονται από τη σημαντική άνοδο στις αγορές της Πολωνίας, του Ηνωμένου Βασιλείου, της Ελβετίας, της Ιταλίας και της Σκανδιναβίας.


Στον Εισαγγελέα το υπόμνημα Καλογρίτσα: Νέες καταγγελίες κατά Παππά – Λόγος της Πέλλας\nHome/Ειδήσεις/Ελλάδα/Στον Εισαγγελέα το υπόμνημα Καλογρίτσα: Νέες καταγγελίες κατά Παππά\nΣτον Εισαγγελέα το υπόμνημα Καλογρίτσα: Νέες καταγγελίες κατά Παππά\nlogosp 25/09/2020\tΕλλάδα\nΣοβαρές καταγγελίες με φόντο την υπόθεση των τηλεοπτικών αδειών, το 2016, αποδίδοντας πρωταγωνιστικό ρόλο στον πρώην υπουργό Νίκο Παππά\nπεριλαμβάνονται στο πολυσέλιδο υπόμνημα που κατέθεσε στις δικαστικές αρχές ο επιχειρηματίας Χρήστος Καλογρίτσας, σε συνέχεια της μήνυσης που είχε υποβάλει στις αρχές του περασμένου Ιουλίου.\nΜε εκείνη τη μήνυση, που αποτελεί και τη βάση της εισαγγελικής έρευνας, ο Χρ. Καλογρίτσας έχει στραφεί κατά των νόμιμων εκπροσώπων της λιβανέζικης εταιρείας υποστηρίζει ότι η συγκεκριμένη εταιρεία του κατέβαλε τα χρήματα για τη συμμετοχή στο διαγωνισμό με τις τηλεοπτικές άδειες με άλλη όμως αιτιολογία .\n“Το φθινόπωρο του 2015, ο κ. Χρήστος Καλογρίτσας κλήθηκε από μία ομάδα σημαντικών στελεχών, η ευθύνη της οποίας (ομάδας) είχε ανατεθεί στον κατά τον οικείο χρόνο Υπουργό Επικρατείας, Νίκο Παππά, Υπεύθυνο ως εκ της άνω ιδιότητάς του για τα θέματα που αφορούν στη Γενική Γραμματεία Ενημέρωσης και Επικοινωνίας και στην εποπτεία των νομικών προσώπων και φορέων που υπάγονται σε αυτή, καθώς και σε θέματα Δημόσιας Ραδιοτηλεόραση και του ζητήθηκε λόγω των στενών σχέσεων και της εμπιστοσύνης προς το πρόσωπό του και αντιστρόφως να τους «δανείσει» το αριστερό καθαρό επιχειρηματικό του όνομα και μόνο και να μπει «μπροστινός» και μόνο για τη συμμετοχή σε Διαγωνισμό που θα διενεργούνταν για τηλεοπτικές άδειες, προκειμένου μέσω αυτού να καταφέρουν να λάβουν μία τηλεοπτική άδεια, την οποία θεωρούσαν απαραίτητο μέσο για την υποστήριξη της πολιτικής τους.\nΜάλιστα ήδη είχαν επιλέξει εκείνα τα στελέχη που θα υλοποιούσαν αυτό το εγχείρημα και τα οποία ήδη είχαν αρχίσει να εργάζονται για την επίτευξη αυτού του σκοπού, συγκροτώντας μάλιστα και ομάδες εργασίας που εργάζονταν εντατικά προς αυτήν την κατεύθυνση…”.\nΟ εργολάβος υποστηρίζει πως ο λιβανέζικος κολοσσός υπαναχώρησε από την σχεδίαση αφήνοντας αυτόν εκτεθειμένο ενώ καταλογίζει ευθύνες τον πρώην υπουργό ότι τον εξέθεσαν μόνο και μόνο γιατί αυτός τους εμπιστεύθηκε απόλυτα.\nPrevious Σχέδιο 15ετίας για τις Ένοπλες Δυνάμεις: Η νέα δομή που ετοιμάζεται\nNext Ενημέρωση για την Αφρικανική Πανώλη των χοίρων


Μνήμες 2018 - Ζώντας το όνειρο (video) - Redaroume.gr\nΑρχική/RED/Μνήμες 2018 – Ζώντας το όνειρο (video)\nΘάνος Πέππας 27/12/2018\nΑλήθεια, όταν ξεκινούσε ο Ολυμπιακός τις υποχρεώσεις του μέσα στο κατακαλόκαιρο, ντάλα Αύγουστο μήνα, μπορούσε κανείς να φανταστεί πως θα έκλεινε αυτή η σεζόν; Θα μπορούσε κανείς να φανταστεί πως το ευρωπαϊκό ταξίδι θα συνεχιζόταν με τέτοιο τρόπο;\nΑπό την ημέρα που ντυθήκαμε τα… αμάνικα λόγω του καύσωνα για να πάμε στο παιχνίδι με τη Λουκέρνη, ξεκινούσε ένα ταξίδι ευρωπαϊκό μεν, στο άγνωστο δε, με μία ομάδα που είχε ξεκινήσει πολύ νωρίς τη δουλειά, με τον καινούριο κόουτς Πέδρο Μαρτίνς, ελάχιστες κουβέντες, πολύ δυνατές προπονήσεις…\nΑπό το πρώτο φιλικό με την Λεγκανές εντός των συνόρων είχαν αρχίσει τα… “ζουζούνια”. Οκτώ ημέρες πριν το παιχνίδι με την Λουκέρνη. Και τελικά οι ερυθρόλευκοι ήταν εκείνοι που μετέτρεψαν την πρόκριση με απόλυτη σοβαρότητα σε υγιεινό περίπατο.\nΌμως η τύχη δεν χαμογέλασε στον Ολυμπιακό, φέρνοντάς του την Μπέρνλι. Αγγλική ομάδα, σαφώς πιο έτοιμη και πιο δυνατή. Όμως κι αυτής της έλειπε η ευρωπαϊκή στόφα. Αυτή που είχε ο Ολυμπιακός όταν με νύχια και με δόντια σφράγισε την πρόκριση στην Αγγλία, έχοντας “κάβα” ένα 3-1 το οποίο μάλλον… κολάκευε τους Άγγλους, καθώς στο Καραϊσκάκη έπρεπε να είχαν “εισπράξει” πολύ περισσότερα τέρματα!\nΗ συνέχεια στους ομίλους, είναι γνωστή! Ποτέ δεν τα παράτησε ο Ολυμπιακός. Ποτέ δεν εγκατέλειψε την μάχη του. Ούτε με το 0-0 κόντρα στην Μπέτις, ούτε με την ήττα 3-1 κόντρα στην Μίλαν. Έκανε το καθήκον του με την Ντουντελάνζ, το +6 δηλαδή και έφτασε να τα παίξει όλα για όλα με την Μίλαν. Το τι συνέβη πριν από δύο εβδομάδες δεν πρόκειται να ξεχαστεί!\nΑς τα θυμηθούμε λοιπόν όλα μαζί!\nΜε την Λουκέρνη\nΜε την Μπερνλι\nΜε την Μπέτις\nΜε την Ντουντελάνζ\nΈνας διαφορετικός Σα\nΣπανούλης: “Σκληρό και δυνατό παιχνίδι”\nΤο “πάρε – βάλε” είναι πολύ ωραίο τελικά!


Νέο Τραγούδι | Two Feet – Devil - SounDarts.gr\nprevious post: Νέο Τραγούδι | Jake Bugg – Downtown\nnext post: Νέο Τραγούδι | Southern Avenue – Move Into The Light\nΝέο Τραγούδι | Two Feet – Devil\nΟ Αμερικανός τραγουδιστής, Two Feet, κυκλοφόρησε το νέο του digital single “Devil”!\nΤίτλος τραγουδιού: “Devil”\nΜουσική/Στίχοι: Zachary William Dess\nΈχοντας κυκλοφορήσει πριν από μερικούς μήνες το δεύτερο κατά σειρά studio album του, με τίτλο “Max Maco Is Dead Right?” ο Αμερικανός τραγουδιστής, τραγουδοποιός και παραγωγός Zachary William Dess, γνωστός με το καλλιτεχνικό όνομα Two Feet, συνεχίζει να βρίσκεται στο προσκήνιο με νέες δημιουργίες.\nΑυτή τη φορά, ο νεαρός καλλιτέχνης κυκλοφόρησε ένα νέο, digital single, με τίτλο “Devil” και η πρεμιέρα του πραγματοποιήθηκε στις 23 Ιουλίου μέσω της AWAL Recordings. Το τραγούδι αποτελεί μία chill, electro-rock δημιουργία, με τα ελαφρά jazz στοιχεία να δημιουργούν μία άκρως ηλεκτρισμένη ατμόσφαιρα. Τη μουσική και τους στίχους του τραγουδιού υπογράφει ο ίδιος ο καλλιτέχνης, ο οποίος μάλιστα ανέφερε σε σχετικές του αναρτήσεις στα social media πως με την εν λόγω κυκλοφορία ξεκινά μία νέα, μουσική εποχή για τον ίδιο.\nΠέραν του “Devil”, στις αρχές του Ιούνη ο Αμερικανός τραγουδιστής ανακοίνωσε και την επερχόμενη περιοδεία του. Αυτή θα ξεκινήσει στις 19 Νοεμβρίου από το Λος Άντζελες και θα συνεχιστεί ως τις 3 Δεκεμβρίου, που ο Two Feet θα εμφανιστεί στο Όστιν.\nNew SongTwo FeetU.S.A.


Διεθνής Επιτροπή Ενέργειας: Επενδύσεις 5 τρισ. δολαρίων στις ανανεώσιμες πηγές ενέργειας - ΤΑ ΝΕΑ\ntanea.gr > Επιστήμη & Τεχνολογία > Διεθνής Επιτροπή Ενέργειας: Επενδύσεις 5 τρισ. δολαρίων στις ανανεώσιμες πηγές ενέργειας\n«Όχι» στα ορυκτά καύσιμα\nTANEA Team 18 Μαΐου 2021 | 13:16


ΘΟΥΚΥΔΙΔΗΣ Ἱστορίαι (2.98.1-2.101.6) ~ Παλαιοχώρι Χαλκιδικής\nΘΟΥΚΥΔΙΔΗΣ Ἱστορίαι (2.98.1-2.101.6)\n1:58:00 π.μ. STOχASTIS\n[2.98.1] Σιτάλκης μὲν οὖν χώρας τοσαύτης βασιλεύων παρεσκευάζετο τὸν στρατόν. καὶ ἐπειδὴ αὐτῷ ἑτοῖμα ἦν, ἄρας ἐπορεύετο ἐπὶ τὴν Μακεδονίαν πρῶτον μὲν διὰ τῆς αὑτοῦ ἀρχῆς, ἔπειτα διὰ Κερκίνης ἐρήμου ὄρους, ὅ ἐστι μεθόριον Σιντῶν καὶ Παιόνων· ἐπορεύετο δὲ δι᾽ αὐτοῦ τῇ ὁδῷ ἣν πρότερον αὐτὸς ἐποιήσατο τεμὼν τὴν ὕλην, ὅτε ἐπὶ Παίονας ἐστράτευσεν. [2.98.2] τὸ δὲ ὄρος ἐξ Ὀδρυσῶν διιόντες ἐν δεξιᾷ μὲν εἶχον Παίονας, ἐν ἀριστερᾷ δὲ Σιντοὺς καὶ Μαιδούς. διελθόντες δὲ αὐτὸ ἀφίκοντο ἐς Δόβηρον τὴν Παιονικήν. [2.98.3] πορευομένῳ δὲ αὐτῷ ἀπεγίγνετο μὲν οὐδὲν τοῦ στρατοῦ εἰ μή τι νόσῳ, προσεγίγνετο δέ· πολλοὶ γὰρ τῶν αὐτονόμων Θρᾳκῶν ἀπαράκλητοι ἐφ᾽ ἁρπαγὴν ἠκολούθουν, ὥστε τὸ πᾶν πλῆθος λέγεται οὐκ ἔλασσον πέντε καὶ δέκα μυριάδων γενέσθαι· [2.98.4] καὶ τούτου τὸ μὲν πλέον πεζὸν ἦν, τριτημόριον δὲ μάλιστα ἱππικόν. τοῦ δ᾽ ἱππικοῦ τὸ πλεῖστον αὐτοὶ Ὀδρύσαι παρείχοντο καὶ μετ᾽ αὐτοὺς Γέται. τοῦ δὲ πεζοῦ οἱ μαχαιροφόροι μαχιμώτατοι μὲν ἦσαν οἱ ἐκ τῆς Ῥοδόπης αὐτόνομοι καταβάντες, ὁ δὲ ἄλλος ὅμιλος ξύμμεικτος πλήθει φοβερώτατος ἠκολούθει.\n[2.99.1] ξυνηθροίζοντο οὖν ἐν τῇ Δοβήρῳ καὶ παρεσκευάζοντο, ὅπως κατὰ κορυφὴν ἐσβαλοῦσιν ἐς τὴν κάτω Μακεδονίαν, ἧς ὁ Περδίκκας ἦρχεν. [2.99.2] τῶν γὰρ Μακεδόνων εἰσὶ καὶ Λυγκησταὶ καὶ Ἐλιμιῶται καὶ ἄλλα ἔθνη ἐπάνωθεν, ἃ ξύμμαχα μέν ἐστι τούτοις καὶ ὑπήκοα, βασιλείας δ᾽ ἔχει καθ᾽ αὑτά. [2.99.3] τὴν δὲ παρὰ θάλασσαν νῦν Μακεδονίαν Ἀλέξανδρος ὁ Περδίκκου πατὴρ καὶ οἱ πρόγονοι αὐτοῦ, Τημενίδαι τὸ ἀρχαῖον ὄντες ἐξ Ἄργους, πρῶτοι ἐκτήσαντο καὶ ἐβασίλευσαν ἀναστήσαντες μάχῃ ἐκ μὲν Πιερίας Πίερας, οἳ ὕστερον ὑπὸ τὸ Πάγγαιον πέραν Στρυμόνος ᾤκησαν Φάγρητα καὶ ἄλλα χωρία (καὶ ἔτι καὶ νῦν Πιερικὸς κόλπος καλεῖται ἡ ὑπὸ τῷ Παγγαίῳ πρὸς θάλασσαν γῆ), ἐκ δὲ τῆς Βοττίας καλουμένης Βοττιαίους, οἳ νῦν ὅμοροι Χαλκιδέων οἰκοῦσιν· [2.99.4] τῆς δὲ Παιονίας παρὰ τὸν Ἀξιὸν ποταμὸν στενήν τινα καθήκουσαν ἄνωθεν μέχρι Πέλλης καὶ θαλάσσης ἐκτήσαντο, καὶ πέραν Ἀξιοῦ μέχρι Στρυμόνος τὴν Μυγδονίαν καλουμένην Ἠδῶνας ἐξελάσαντες νέμονται. [2.99.5] ἀνέστησαν δὲ καὶ ἐκ τῆς νῦν Ἐορδίας καλουμένης Ἐορδούς, ὧν οἱ μὲν πολλοὶ ἐφθάρησαν, βραχὺ δέ τι αὐτῶν περὶ Φύσκαν κατῴκηται, καὶ ἐξ Ἀλμωπίας Ἄλμωπας. [2.99.6] ἐκράτησαν δὲ καὶ τῶν ἄλλων ἐθνῶν οἱ Μακεδόνες οὗτοι, ἃ καὶ νῦν ἔτι ἔχουσι, τόν τε Ἀνθεμοῦντα καὶ Γρηστωνίαν καὶ Βισαλτίαν καὶ Μακεδόνων αὐτῶν πολλήν. τὸ δὲ ξύμπαν Μακεδονία καλεῖται, καὶ Περδίκκας Ἀλεξάνδρου βασιλεὺς αὐτῶν ἦν ὅτε Σιτάλκης ἐπῄει.\n[2.100.1] Καὶ οἱ μὲν Μακεδόνες οὗτοι ἐπιόντος πολλοῦ στρατοῦ ἀδύνατοι ὄντες ἀμύνεσθαι ἔς τε τὰ καρτερὰ καὶ τὰ τείχη, ὅσα ἦν ἐν τῇ χώρᾳ, ἐσεκομίσθησαν. [2.100.2] ἦν δὲ οὐ πολλά, ἀλλὰ ὕστερον Ἀρχέλαος ὁ Περδίκκου υἱὸς βασιλεὺς γενόμενος τὰ νῦν ὄντα ἐν τῇ χώρᾳ ᾠκοδόμησε καὶ ὁδοὺς εὐθείας ἔτεμε καὶ τἆλλα διεκόσμησε τά [τε] κατὰ τὸν πόλεμον ἵπποις καὶ ὅπλοις καὶ τῇ ἄλλῃ παρασκευῇ κρείσσονι ἢ ξύμπαντες οἱ ἄλλοι βασιλῆς ὀκτὼ οἱ πρὸ αὐτοῦ γενόμενοι. [2.100.3] ὁ δὲ στρατὸς τῶν Θρᾳκῶν ἐκ τῆς Δοβήρου ἐσέβαλε πρῶτον μὲν ἐς τὴν Φιλίππου πρότερον οὖσαν ἀρχήν, καὶ εἷλεν Εἰδομενὴν μὲν κατὰ κράτος, Γορτυνίαν δὲ καὶ Ἀταλάντην καὶ ἄλλα ἄττα χωρία ὁμολογίᾳ διὰ τὴν Ἀμύντου φιλίαν προσχωροῦντα τοῦ Φιλίππου υἱέος παρόντος· Εὐρωπὸν δὲ ἐπολιόρκησαν μέν, ἑλεῖν δὲ οὐκ ἐδύναντο. [2.100.4] ἔπειτα δὲ καὶ ἐς τὴν ἄλλην Μακεδονίαν προυχώρει τὴν ἐν ἀριστερᾷ Πέλλης καὶ Κύρρου. ἔσω δὲ τούτων ἐς τὴν Βοττιαίαν καὶ Πιερίαν οὐκ ἀφίκοντο, ἀλλὰ τήν τε Μυγδονίαν καὶ Γρηστωνίαν καὶ Ἀνθεμοῦντα ἐδῄουν. [2.100.5] οἱ δὲ Μακεδόνες πεζῷ μὲν οὐδὲ διενοοῦντο ἀμύνεσθαι, ἵππους δὲ προσμεταπεμψάμενοι ἀπὸ τῶν ἄνω ξυμμάχων, ὅπῃ δοκοίη, ὀλίγοι πρὸς πολλοὺς ἐσέβαλλον ἐς τὸ στράτευμα τῶν Θρᾳκῶν. καὶ ᾗ μὲν προσπέσοιεν, οὐδεὶς ὑπέμενεν ἄνδρας ἱππέας τε ἀγαθοὺς καὶ τεθωρακισμένους, ὑπὸ δὲ πλήθους περικλῃόμενοι αὑτοὺς πολλαπλασίῳ τῷ ὁμίλῳ ἐς κίνδυνον καθίστασαν, ὥστε τέλος ἡσυχίαν ἦγον, οὐ νομίζοντες ἱκανοὶ εἶναι πρὸς τὸ πλέον κινδυνεύειν. [2.101.1] ὁ δὲ Σιτάλκης πρός τε τὸν Περδίκκαν λόγους ἐποιεῖτο ὧν ἕνεκα ἐστράτευσε, καὶ ἐπειδὴ οἱ Ἀθηναῖοι οὐ παρῆσαν ταῖς ναυσίν, ἀπιστοῦντες αὐτὸν μὴ ἥξειν, δῶρα δὲ καὶ πρέσβεις ἔπεμψαν αὐτῷ, ἔς τε τοὺς Χαλκιδέας καὶ Βοττιαίους μέρος τι τοῦ στρατοῦ πέμπει, καὶ τειχήρεις ποιήσας ἐδῄου τὴν γῆν. [2.101.2] καθημένου δ᾽ αὐτοῦ περὶ τοὺς χώρους τούτους οἱ πρὸς νότον οἰκοῦντες Θεσσαλοὶ καὶ Μάγνητες καὶ οἱ ἄλλοι ὑπήκοοι Θεσσαλῶν καὶ οἱ μέχρι Θερμοπυλῶν Ἕλληνες ἐφοβήθησαν μὴ καὶ ἐπὶ σφᾶς ὁ στρατὸς χωρήσῃ, καὶ ἐν παρασκευῇ ἦσαν. [2.101.3] ἐφοβήθησαν δὲ καὶ οἱ πέραν Στρυμόνος πρὸς βορέαν Θρᾷκες, ὅσοι πεδία εἶχον, Παναῖοι καὶ Ὀδόμαντοι καὶ Δρῶοι καὶ Δερσαῖοι· αὐτόνομοι δ᾽ εἰσὶ πάντες. [2.101.4] παρέσχε δὲ λόγον καὶ ἐπὶ τοὺς τῶν Ἀθηναίων πολεμίους Ἕλληνας, μὴ ὑπ᾽ αὐτῶν ἀγόμενοι κατὰ τὸ ξυμμαχικὸν καὶ ἐπὶ σφᾶς χωρήσωσιν. [2.101.5] ὁ δὲ τήν τε Χαλκιδικὴν καὶ Βοττικὴν καὶ Μακεδονίαν ἅμα ἐπέχων ἔφθειρε, καὶ ἐπειδὴ αὐτῷ οὐδὲν ἐπράσσετο ὧν ἕνεκα ἐσέβαλε καὶ ἡ στρατιὰ σῖτόν τε οὐκ εἶχεν αὐτῷ καὶ ὑπὸ χειμῶνος ἐταλαιπώρει, ἀναπείθεται ὑπὸ Σεύθου τοῦ Σπαραδόκου, ἀδελφιδοῦ ὄντος καὶ μέγιστον μεθ᾽ ἑαυτὸν δυναμένου, ὥστ᾽ ἐν τάχει ἀπελθεῖν. τὸν δὲ Σεύθην κρύφα Περδίκκας ὑποσχόμενος ἀδελφὴν ἑαυτοῦ δώσειν καὶ χρήματα ἐπ᾽ αὐτῇ προσποιεῖται. [2.101.6] καὶ ὁ μὲν πεισθεὶς καὶ μείνας τριάκοντα τὰς πάσας ἡμέρας, τούτων δὲ ὀκτὼ ἐν Χαλκιδεῦσιν, ἀνεχώρησε τῷ στρατῷ κατὰ τάχος ἐπ᾽ οἴκου· Περδίκκας δὲ ὕστερον Στρατονίκην τὴν ἑαυτοῦ ἀδελφὴν δίδωσι Σεύθῃ, ὥσπερ ὑπέσχετο. τὰ μὲν οὖν κατὰ τὴν Σιτάλκου στρατείαν οὕτως ἐγένετο.\n[2.98.1] Σε τέτοια χώρα, λοιπόν, βασίλευε ο Σιτάλκης, κι ετοίμαζε τον στρατό του. Όταν τελείωσαν οι προετοιμασίες του, ξεκίνησε για την Μακεδονία. Διέσχισε στην αρχή δικά του εδάφη και ύστερα προχώρησε στο ακατοίκητο βουνό Κερκίνη που χωρίζει τους Σιντούς από τους Παίονες. Όσο ήταν στα δικά του εδάφη, βάδιζε από τον ίδιο δρόμο που είχε ανοίξει ο ίδιος, κόβοντας δέντρα στα δάση, όταν είχε εκστρατεύσει εναντίον των Παιόνων. [2.98.2] Βγαίνοντας από την χώρα των Οδρυσών πορεύτηκαν στο βουνό, έχοντας δεξιά τους Παίονες και αριστερά τους Σιντούς και τους Μαιδούς. Αφού πέρασαν το βουνό, έφτασαν στην Δόβηρο την Παιονική. [2.98.3] Στην πορεία του ο στρατός του όχι μόνο δεν έχασε ούτε ένα στρατιώτη —εκτός από μερικές αρρώστιες— αλλά αυξήθηκε, γιατί πολλοί από τους αυτόνομους Θράκες ακολουθούσαν, άκλητοι, τον στρατό για λεηλασία. Έτσι, ολόκληρη η δύναμη του στρατού του έφτασε, καθώς λέγεται, τις εκατόν πενήντα χιλιάδες. [2.98.4] Το μεγαλύτερο μέρος ήταν πεζικό και το ένα τρίτο ήταν ιππικό, όπου οι περισσότεροι ήσαν Οδρύσες και ύστερα απ᾽ αυτούς Γέτες. Από το πεζικό οι καλύτεροι πολεμιστές ήσαν οι μαχαιροφόροι, που είχαν κατέβει από την Ροδόπη. Το υπόλοιπο του στρατού ήταν συρφετός, που προκαλούσε όμως δέος, γιατί ήταν πολυάριθμος.\n[2.99.1] Ο στρατός συγκεντρωνόταν στην Δόβηρο κι ετοιμαζόταν να κατέβει από τα υψώματα στην κάτω Μακεδονία, όπου βασίλευε ο Περδίκκας. [2.99.2] Υπάρχουν, στην άνω Μακεδονία, Λυγκησταί και Ελιμιώται κι άλλες φυλές που είναι υπήκοοι και σύμμαχοι των κάτω Μακεδόνων, αλλά έχουν η καθεμιά τον βασιλέα της. [2.99.3] Την σημερινή παραλιακή Μακεδονία την κατέκτησαν κι έγιναν βασιλείς οι Τημενίδαι, πρόγονοι του Αλεξάνδρου, πατέρα του Περδίκκα, που η αρχαία τους καταγωγή ήταν από το Άργος. Πολέμησαν και διώξαν από την Πιερία τους Πιερίους, που πήγαν και κατοίκησαν πέρα από τον Στρυμόνα, την Φάγρητα και άλλα μέρη στους πρόποδες του Παγγαίου. Και σήμερα ακόμα, η παραλιακή περιοχή στους πρόποδες του Παγγαίου ονομάζεται Πιερική κοιλάδα. Έδιωξαν από την Βοττία και τους Βοττιαίους που σήμερα συνορεύουν με τους Χαλκιδείς. [2.99.4] Κατέκτησαν ύστερα την Πέλλα, έως την θάλασσα. Κατέκτησαν και την ονομαζομένη Μυγδονία (που είναι πέρα από τον Αξιό και φτάνει στον Στρυμόνα) αφού έδιωξαν τους Ήδωνες. [2.99.5] Έδιωξαν τους Άλμωπες από την Αλμωπία και τους Εορδούς από την Εορδία. Από αυτούς οι περισσότεροι σκοτώθηκαν και οι λίγοι που απόμειναν εγκαταστάθηκαν γύρω από την Φύσκα. [2.99.6] Οι Μακεδόνες αυτοί νίκησαν και άλλες φυλές και τους πήραν μέρη που εξουσιάζουν έως σήμερα, όπως τον Ανθεμούντα, την Γρηστωνία, την Βισαλτία και μεγάλο μέρος της καθαυτό Μακεδονίας. Όλη αυτή η χώρα ονομάζεται Μακεδονία και βασιλεύς ήταν ο Περδίκκας του Αλεξάνδρου όταν ο Σιτάλκης έκανε εισβολή.\n[2.100.1] Οι Μακεδόνες, οι οποίοι δεν είχαν αρκετή δύναμη για ν᾽ αντισταθούν σε τόσο μεγάλο στρατό, αποτραβήχτηκαν στα δυσπρόσιτα μέρη και στις τειχισμένες πολιτείες τους. [2.100.2] Δεν ήσαν πολλές τότε, αλλά αργότερα ο Αρχέλαος του Περδίκκα, όταν έγινε βασιλεύς, έχτισε τα όσα σήμερα υπάρχουν φρούρια και χάραξε ίσιους δρόμους. Οργάνωσε και την πολεμική μηχανή του κράτους, δηλαδή ιππικό, όπλα και άλλα εφόδια, καλύτερα από τους οκτώ προκατόχους του. [2.100.3] Από την Δόβηρο, ο θρακικός στρατός έκανε πρώτα εισβολή στην περιοχή που εξουσίαζε πριν ο Φίλιππος. Έκαναν έφοδο εναντίον της Ειδομένης και την κυρίεψαν. Η Γορτυνία, η Αταλάντη και μερικές άλλες μικρές πολιτείες συνθηκολόγησαν από φιλία προς τον γιο του Φιλίππου Αμύντα, που ακολουθούσε το στρατό. Πολιόρκησαν τον Ευρωπό, αλλά δεν μπόρεσαν να τον κυριέψουν. [2.100.4] Από εκεί προχώρησαν και στην υπόλοιπη Μακεδονία, αριστερά από την Πέλλα και τον Κύρρο. Δεν προχώρησαν, όμως, έως την Βοττιαία και την Πιερία, αλλά λεηλάτησαν την Μυγδονία, την Γρηστωνία και τον Ανθεμούντα. [2.100.5] Οι Μακεδόνες ούτε διανοήθηκαν ν᾽ αντισταθούν με το πεζικό, αλλά παράγγειλαν στους συμμάχους τους της άνω Μακεδονίας να τους στείλουν ενισχύσεις σε ιππικό και, όταν παρουσιαζόταν ευκαιρία, έκαναν επιθέσεις, λίγοι αυτοί, εναντίον πολλών, εισβάλλοντας στις τάξεις του θρακικού στρατού. Όταν οι άξιοι αυτοί καβαλάρηδες, προστατευμένοι με θώρακα, έκαναν επιθέσεις, κανείς δεν μπορούσε να τους αντισταθεί, αλλά κινδύνευαν να κυκλωθούν από εχθρό πολύ ανώτερο σε αριθμό και γι᾽ αυτό σταμάτησαν τις επιθέσεις τους, γιατί έβλεπαν ότι δεν μπορούσαν ν᾽ αναμετρηθούν με εχθρό τόσο πολυπληθέστερο απ᾽ αυτούς.\n[2.101.1] Ο Σιτάλκης άρχισε τότε διαπραγματεύσεις με τον Περδίκκα για τα ζητήματα που είχαν προκαλέσει την εκστρατεία και, όταν οι Αθηναίοι δεν έστειλαν στόλο, επειδή δεν πίστευαν ότι θα εκστρατεύσει, αλλά περιορίστηκαν να του στείλουν δώρα και πρέσβεις, έστειλε ένα μέρος του στρατού του στους Χαλκιδείς και τους Βοττιαίους, τούς ανάγκασε να κλειστούν στα τείχη τους και ρήμαξε την γη τους. [2.101.2] Ενώ οι Θράκες έκαναν επιχειρήσεις στα μέρη αυτά, οι Θεσσαλοί, οι Μάγνητες και άλλοι υπήκοοι των Θεσσαλών, καθώς και οι έως τις Θερμοπύλες Έλληνες φοβήθηκαν μήπως ο στρατός του προχωρήσει και εναντίον τους και άρχισαν να ετοιμάζονται. [2.101.3] Τον ίδιο φόβο είχαν και όσοι Θράκες ζούσαν σε πεδιάδες προς τα βόρεια, πέρα από τον Στρυμόνα, δηλαδή οι Παναίοι, οι Οδόμαντοι, οι Δρώοι και οι Δερσαίοι που είναι, όλοι, ανεξάρτητοι. [2.101.4] Αλλά και μεταξύ των άλλων Ελλήνων, όσων ήσαν εχθροί των Αθηναίων, δημιουργήθηκε ο φόβος μην τους παρακινήσουν οι Αθηναίοι (αφού ήσαν σύμμαχοί τους) και επιτεθούν και εναντίον τους. [2.101.5] Ο Σιτάλκης, όμως, που κρατούσε ταυτόχρονα την Χαλκιδική, την Βοττική και την Μακεδονία εξακολουθούσε να τις λεηλατεί. Αλλά επειδή δεν μπορούσε να επιτύχει κανέναν από τους σκοπούς για τους οποίους είχε εκστρατεύσει και ο στρατός του δεν είχε αρκετό ανεφοδιασμό και κακοπάθαινε από τα κρύα του χειμώνα, τον έπεισε ο ανεψιός του, Σεύθης του Σπαραδόκου, που τον επηρέαζε πολύ, να γυρίσει γρήγορα στην πατρίδα του. Τον Σεύθη τον είχε προσεταιριστεί μυστικά ο Περδίκκας, με την υπόσχεση να του δώσει την αδελφή του με προίκα. [2.101.6] Ο Σιτάλκης πείστηκε και γύρισε γρήγορα στην πατρίδα του. Είχε μείνει στο εχθρικό έδαφος τριάντα μέρες, από τις οποίες οκτώ στην Χαλκιδική. Αργότερα ο Περδίκκας κράτησε την υπόσχεσή του κι έδωσε την αδελφή του, Στρατονίκη, στον Σεύθη. Αυτή ήταν η εκστρατεία του Σιτάλκη.\n* άγαλμα του Θουκυδίδη μπροστά στο Κοινοβούλιο της Αυστρίας\nΣτα μυστικά του Βάλτου, Πηνελόπης Δέλτα


Παρασκευή, 26 Ιανουαρίου 2018 16:35\nΘρήνος και οδύνη στην Ευρυτανία ,για τον ξαφνικό θάνατο του 76χρονου προέδρου της Τοπικής Κοινότητας Επινιανών Αγράφων Λευτέρη Αβράμπο ο οποίος άφησε την τελευταία του πνοή χθες το βράδυ.\nΣύμφωνα με πληροφορίες, ο άτυχος 76χρονος βρισκόταν σε συγγενικό του σπίτι στο Παναιτώλιο όπου πέφτοντας σκάλα βρήκε τραγικό θάνατο.\nΙδιαίτερα αγαπητός και χαρούμενος άνθρωπος ο εκλιπόντας τόσο στην κοινωνία των Αγράφων όσο και στο Αγρίνιο .Χρόνια πριν διατηρούσε στο Αγρίνιο την γνωστή ταβέρνα (Εύζωνας) ενώ τελευταία είχε κατάστημα στα Επινιανά.\nΗ κηδεία του θα γίνει αύριο Σάββατο στις 11 το πρωί στο Παναιτώλιο\nΠερισσότερα σε αυτή την κατηγορία: « Δείτε πόσα χρόνια κινδυνεύει να μείνει στη φυλακή το 19χρονο μοντέλο με την κοκαΐνη Αλλάζει η βαθμολογία στο σχολείο– Τέλος στο παραδοσιακό 20άρι »


Καμένα Βούρλα: Αγνοείται ζευγάρι τουριστών στο βουνό | Ειδησεις | Pagenews.gr\nΒασίλης Διαμαντάκος 17.10.2021 | 21:14 ΧΡΟΝΟΣ ΑΝΑΓΝΩΣΗΣ 3 '\nPagenews.gr / Ελλάδα / Καμένα Βούρλα: Αγνοείται ζευγάρι τουριστών στο βουνό\nΣυναγερμός έχει σημάνει στις αρχές για τον εντοπισμό ενός ζευγαριού τουριστών που χάθηκε στις πλαγιές του βουνού πάνω από τα Καμένα Βούρλα Φθιώτιδας και επικοινώνησε με το «112».\nΌπως αναφέρει LamiaReport, γύρω στις 5:30’ το απόγευμα της Κυριακής το ζευγάρι επικοινώνησε μέσω του αριθμού εκτάκτου ανάγκης ζητώντας βοήθεια γιατί είχε αποπροσανατολιστεί στα μονοπάτια που οδηγούν γύρω από το βουνό και φτάνουν μέχρι το Μοναστήρι και την Καρυά.\nΑμεσα αστυνομικοί από το ΑΤ Καμένων Βούρλων, με το Πυροσβεστικό Κλιμάκιο του Αγίου Κωνσταντίνου και την 7η ΕΜΑΚ, ξεκίνησαν τις αναζητήσεις, συνεπικουρούμενοι από κάτοικο των Καμένων Βούρλων, που γνωρίζει καλά την περιοχή και τον Πρόεδρο της Κοινότητας Δημήτρη Καραμανώλη.\nΤο στίγμα δείχνει πάνω από τα σχολεία, από κει όμως υπάρχουν τρία διαφορετικά μονοπάτια τα οποία μέσα στη νύχτα είναι πολύ δύσκολο να εξεταστούν γρήγορα.\nΛίγα λόγια για την Φθιώτιδα\nΟ Νομός Φθιώτιδας ήταν ένας από τους 51 νομούς της Ελλάδας, ενώ από το 2011 αποτελεί την Περιφερειακή Ενότητα Φθιώτιδας, μία από τις 74 περιφερειακές ενότητες της χώρας και υπάγεται διοικητικά στην περιφέρεια Στερεάς Ελλάδας.\nΈχει έκταση 4.442 τ.χμ. και πληθυσμό 158.231 κατοίκους, σύμφωνα με την Απογραφή του 2011. Παραδοσιακά αποτελείτο από τις, επίσης καταργημένες, επαρχίες Φθιώτιδας, Δομοκού και Λοκρίδας. Πρωτεύουσα και μεγαλύτερη πόλη της Φθιώτιδας είναι η Λαμία, που είναι επίσης πρωτεύουσα της περιφέρειας Στερεάς Ελλάδας. Επίσης, σημαντικές πόλεις είναι ο Μώλος, τα Καμένα Βούρλα, ο Άγιος Κωνσταντίνος, η Αρκίτσα, η Αταλάντη, η Ελάτεια, η Λάρυμνα, η Αμφίκλεια, η Τιθορέα, η Στυλίδα, η Υπάτη, η Μακρακώμη, η Σπερχειάδα, το Πλατύστομο και ο Δομοκός.\nΣυνορεύει με τις περιφερειακές ενότητες Εύβοιας μέσω του Ευβοϊκού κόλπου στα ανατολικά, Βοιωτίας και Φωκίδας στα νότια, Αιτωλοακαρνανίας στα νοτιοδυτικά, Ευρυτανίας και Καρδίτσας στα δυτικά, Λάρισας στα βόρεια και Μαγνησίας στα ανατολικά. Η Περιφερειακή Ενότητα Φθιώτιδας ανήκει στην 5η Υγειονομική Περιφέρεια Θεσσαλίας και Στερεάς Ελλάδας με ένα δημόσιο νοσοκομείο, το Γενικό Νοσοκομείο Λαμίας. Διαθέτει 5 Κέντρα Υγείας (Αμφίκλειας, Αταλάντης, Δομοκού, Μακρακώμης και Στυλίδας), στα οποία εξυπηρετούν 83 ιατροί.\nΘεσσαλονίκη: Εκτροχιασμός τρένου με στιγμές πανικού\nΧάθηκε ο στόχος για τείχος ανοσίας στην Ελλάδα


Σούδα Προορισμός - Τουριστικές πληροφορίες - Διακοπές Σούδα - diakopes.gr\nΠροορισμοί > Κρήτη > Χανιά > Σούδα\nΤα λείψανα του θεάτρου στον αρχαιολογικό χώρο της Απτέρας\nΚωμόπολη χτισμένη στη νότια ακτή του ομώνυμου όρμου, ενός από τους μεγαλύτερους και ασφαλέστερους της Mεσογείου. Είναι το λιμάνι του νομού και σπουδαίος ναύσταθμος. Η Σούδα αποτέλεσε στρατηγικό σημείο επί Ενετοκρατίας (15ος-16ος αι.) και Τουρκοκρατίας. Κατά τη διάρκεια των δύο παγκοσμίων πολέμων διατήρησε τη σπουδαιότητά της και χρησιμοποιήθηκε τόσο από τους Συμμάχους όσο και από τους Γερμανούς. Η Σούδα έχει 6.384 κατοίκους. Απέχει 7 χλμ NA από τα Xανιά.\nΤΟ ΦΡΟΥΡΙΟ ΙΤΖΕΔΙΝ, στο χωριό Καλάμι. Το κατασκεύασε ο Ρεούφ πασάς μετά την επανάσταση του 1866, επεκτείνοντας τις οχυρώσεις του 1646.\nΤο Νησάκι Σούδα\nΤΟ ΝΗΣΑΚΙ ΣΟΥΔΑ, απέναντι από το φρούριο Ιτζεδίν. Εδώ έχτισαν οι Ενετοί ένα από τα σπουδαιότερα φρούρια της Κρήτης, για να προστατεύσουν τον όρμο της Σούδας από εχθρικά και πειρατικά πλοία. Οι εργασίες για την κατασκευή του ξεκίνησαν το 1570 και τα τείχη περιέβαλλαν σχεδόν ολόκληρη τη νησίδα. Το φρούριο παρέμεινε στην κατοχή των Ενετών ώς το 1715, όταν παραδόθηκε στους Τούρκους. Η τουρκική σημαία εξακολούθησε να κυματίζει εδώ ώς τις 14 Φεβρουαρίου 1913, όταν υψώθηκε η ελληνική και πραγματοποιήθηκε η ένωση της Κρήτης με την Ελλάδα. Στο νησάκι υπάρχει το εκκλησάκι του Αγίου Νικολάου. Σε μικρή απόσταση βορειοδυτικά βρίσκεται η κατάφυτη νησίδα Λέων ή Νησί των Κουνελιών επί Ενετοκρατίας.\nΤυπογραφίας Χανιώτικων Νέων\n(τηλ. 80091). Το Μουσείο βρίσκεται στο βιοτεχνικό πάρκο Χανίων. Μεταξύ άλλων, περιλαμβάνει χειροκίνητα τυπογραφικά πιεστήρια που χρονολογούνται από το 19ο αι., αυτόματα πιεστήρια του 20ού αι., παλαιά βιβλία και κρητικές εφημερίδες, χάρτες κ.ά.\n*KOΛYMΠI: Στο Kαλάμι και στις παραλίες των Καλυβών.\nEκδηλώσεις κατά τη διάρκεια της Nαυτικής Eβδομάδας, τον Iούνιο.\n*ΠPΩTEΣ BOHΘEIEΣ: Nαυτικό Nοσοκομείο, τηλ. 82000, φαρμακείο, τηλ. 89100.\n*XPHΣIMA THΛEΦΩNA: Aστυνομία 89316, Λιμεναρχείο 89240.\nΑπτέρα Χανίων: ανάμεσα στον όρμο της Σούδας και τα Λευκά Όρη


Ελένη Καρτσωνάκη, 12 Reviews, Escaped, Mar 2019\n"Ο,τι πληρώνεις παίρνεις!" λέει ο θυμόσοφος λαός, όμως το συγκεκριμένο δωμάτιο αποτελεί λαμπρή εξαίρεση!\nΑπό την υποδοχή ακόμη, η υπέροχη ιδιοκτήτρια και GM Λίνα, θα σας δώσει με αρκετά θεατρικό τρόπο μια ιδέα, για το τι θα αντιμετωπίσετε στη συνέχεια.\nΠρόκειται για ένα απλό, βατό και πλήρως "χειροποίητο" δωμάτιο πρώτης γενιάς, με όμορφους γρίφους κλιμακούμενης δυσκολίας, που διαδραματίζεται όπως λέει και η περιγραφή, στο σπίτι του γιατρού Μέγιερ.\nΈτσι λοιπόν, βρίσκεσαι πράγματι μέσα σε ένα σπίτι (κυριολεκτικά) που χωρίς να έχει τρομερά σκηνικά και ιδιαίτερα εφέ, πείθει πλήρως για το σενάριο του.\nΗ ιστορία που διαδραματίζεται μέσω των στοιχείων που βρίσκονται στην πορεία είναι απλή, κατανοητή και χρήσιμη για να προχωρήσεις σε ορισμένα σημεία, ενώ στο τέλος καταλήγεις να... "πρωταγωνιστείς" ο ίδιος!\nΟι δε γρίφοι είναι όλοι λογικοί και σαφείς, σε μια ισορροπημένη μοιρασιά μεταξύ λουκέτων και όμορφων, χειροποίητων μηχανισμών, οι οποίοι αντικαθιστούν όμοιους τυποποιημένους που συναντά συχνά κανείς σε άλλα δωμάτια.\nΜοναδικό "αρνητικό", αν μπορεί να χαρακτηριστεί έτσι, το ότι βρίσκεις από την αρχή αρκετά στοιχεία που χρειάζονται αργότερα και θέλει λίγα λεπτά να τα ξεμπλέξεις και να βρεις τι χρειάζεσαι για αρχή και τι όχι.\nΤα δύο highlights του δωματίου είναι ένας υπέροχος 3D-printed "μηχανισμός" για τον οποιο η Λίνα θα σας προϊδεάσει από την εισαγωγή και η όμορφη αναμνηστική έκπληξη που θα σας ετοιμάσει στο τέλος!\nΤης προτείναμε μερικές "κουλές" ιδέες που μας ήρθαν όσο παίζαμε το δωμάτιο, για κάποιους γρίφους και αντικείμενα του χώρου που θα μπορούσαν να συνθέσουν έξτρα μηχανισμούς ή να αντικαταστήσουν κάποιους υπάρχοντες και ενθουσιάστηκε. Αν αυτές ή κάποιες όμοιες προσθήκες πράγματι μπορέσουν να υλοποιηθούν, τότε θα μιλάμε για ένα tiny Paradox.\nΕν κατακλείδι, χωρίς να έχει κάτι φοβερά πρωτότυπο που δε θα συναντήσετε αλλού και χωρίς να είναι το καλύτερο δωμάτιο που θα παίξετε ποτέ, είναι ένας χώρος με πολύ όμορφη ροή και γρίφους, που έχει φτιαχτεί με αγάπη και μεράκι και σίγουρα είναι το καλύτερο value for money δωμάτιο που θα συναντήσετε αυτή την εποχή, με 8€ ανα παίκτη Τρίτες και Τετάρτες, ακόμη και για ομάδες των δύο!\nΔύο πήγαμε κι εμείς και αυτό ακριβώς συνιστούμε σε όλους, καθώς είναι ιδανικό δωμάτιο για να απολάυσεις παρέα με ένα φίλο ή το ταίρι σου, μιας και είναι βατό από δύο άτομα, ακόμη κι αν δεν έχουν μεγάλη εμπειρία.\nΔημήτρης Βερλέκης, 123 Reviews, Escaped, Mar 2019


Jak wyglada rozmowa rekrutacyjna do European Space Agency? Θέλετε να γνωρίζετε απόψεις σχετικά με την πρόσληψη, pytania jak ona wygląda do European Space Agency?\nCo cię czeka na rozmowie European Space Agency? Κατασκευή εργοδότες που επιλέγουν να μιλήσουμε για την ατμόσφαιρα και απλή εργασία. Πιστεύετε ότι τους? Σίγουρα?! Ανεξάρτητα σχόλια βεβαιώνει την ακρίβεια των πληροφοριών επίσημη.\nΨάχνετε για εργασία ή Pracowałaś w European Space Agency? Γράψτε στο φόρουμ για τα συναισθήματά σας για την ατμόσφαιρα του έργου, τις υποχρεώσεις και τις πραγματικές ώρες λειτουργίας? Κάτι σας ενοχλεί, μυαλό και μπορεί να θέλετε να επαινέσω? Δεν διστάζουν και να γράψετε – pomoższe innym w decyzji czy aplikowac do pracy w European Space Agency\nΑν θέλετε να υποβάλετε την ερώτησή σας στο φόρουμ, παρακαλούμε να χρησιμοποιήσετε το κουμπί Zadaj nowe pytanie o European Space Agency na forum\nΠροηγούμενη θέσηEuropean Space Agency, πρακτική και οικοτροφείοΕπόμενη θέσηEuropean Space Agency, θέσεις εργασίας\nFrancja, Ολλανδία, Noordwijk, Paris, προσλήψεις\nMJ Group, προσλήψεις\nEUROCAST SP. Z O.O., προσλήψεις\nNovita S.A., προσλήψεις


«Βούλιαξαν» τα Φιλιατρά στην συναυλία της Ελένης Τσαλιγοπούλου (Video) | | filiatranet.gr\n«Βούλιαξαν» τα Φιλιατρά στην συναυλία της Ελένης Τσαλιγοπούλου (Video)\nΣε μία κατάμεστη από κόσμο πλατεία, πραγματοποιήθηκε το βράδυ της Τετάρτης στα Φιλιατρά, η συναυλία της Ελένης Τσαλιγοπούλου, συντροφιά με τους Bogaz Musique, που διοργανώθηκε από τον Δήμο Τριφυλίας και την Κοινωφελή Επιχείρηση.\nΣε μία υπέροχη μουσική γιορτή ακούστηκαν τραγούδια από την παράδοση, το ρεμπέτικο, το λαϊκό, τραγούδια μεγάλων δημιουργών, σύγχρονα και κλασσικά, αλλά και ολοκαίνουργια τραγούδια από το νέο album της Ελένης και των Boğaz.\nΑρκετοί ήταν και εκείνοι που παρακολούθησαν όρθιοι την συναυλία, καθότι δεν υπήρχαν άλλα τραπεζοκαθίσματα ελεύθερα, παρόλα αυτά δεν πτοήθηκαν και συνέχισαν τη βραδιά, χορεύοντας και διασκεδάζοντας με τις εκπληκτικές ερμηνείες της τραγουδίστριας.\nΔείτε εικόνες και βίντεο, όπως τις κατέγραψε ο φακός του filiatranet.gr:\nΕμπορικός Σύλλογος Φιλιατρών: Πρόγρ...\nΜε λαμπρότητα ο Εορτασμός των Αγίων...\nΤο διάβασαν: 1.598\nΑπό το Διαλισκάρι στους Γαργαλιάνους…. ακολουθώντας τον μύθο της γριάς\nΤο Σάββατο 2 Σεπτεμβρίου «Τρέχουμε στα Φιλιατρά»


Parakalamoscity: Η Κάλυμνος αγκάλιασε το 8ο Περιφερειακό Συνέδριο Βορειοανατολικού Αιγαίου της Ελληνικής Καρδιολογικής Εταιρείας\nΗ Κάλυμνος αγκάλιασε το 8ο Περιφερειακό Συνέδριο Βορειοανατολικού Αιγαίου της Ελληνικής Καρδιολογικής Εταιρείας\nΣτιγμιότυπο από την τελετή έναρξης με κατάμεστο τον συνεδριακό χώρο που φιλοξένησε το 8ο Συνέδριο Βορειοανατολικού Αιγαίου της Ελληνικής Καρδιολογικής Εταιρείας.\nΥπουργείο Παιδείας: Από 20 έως 22 Ιουνίου οι βαθμο...\nΗ Κάλυμνος αγκάλιασε το 8ο Περιφερειακό Συνέδριο Β...\nΤο πρόγραμμα των εκδηλώσεων του ΚΚΕ προς τιμή των ...\nΣαγιάδα Θεσπρωτίας: Συνελήφθη ύστερα από καταδίωξη...\nΤοποθέτηση του Περιφερειάρχη Αλέξανδρου Καχριμάνη,...\nΤο Νηπιαγωγείο Μεταμόρφωσης στο Πάρκο Κυκλοφοριακή...\nΜε επιτυχία το "ΑΝΤΑΜΩΜΑ" της Ομοσπονδίας Αδελφοτή...\nΔήμος Πωγωνίου: Το πολυφωνικό συνεχίζει τις πρόβες\nΤο μήνυμα συνεργασίας από το ανοικτό συνέδριο για ...\nΕΛΣΤΑΤ: Μείωση 11,5% στις οικοδομικές άδειες τον Μ...\n4,2 εκατ. ευρώ στους Δήμους της Ηπείρου για λειτο...


Θανάσης Βέγγος: «Καλοί μου άνθρωποι...» | Ημεροδρόμος | mainlynews.gr\nΘανάσης Βέγγος: «Καλοί μου άνθρωποι...» | Ημεροδρόμος\n03/05/2021 - 21:42:01\n10 χρόνια χωρίς τον Θανάση Βέγγο – Έφυγε από τη ζωή, σαν σήμερα, 3 Μαΐου 2011 «Καλοί μου άνθρωποι (…) Ειλικρινά δεν πιστεύω ότι έκανα πάρα πολύ σπουδαία πράγματα στην καριέρα μου. Για ένα πράγμα, όμως, σας διαβεβαιώ: ότι στη γαλέρα της ζωής μου τράβηξα άγριο κουπί». Τα λόγια είναι του Θανάση Βέγγου (1927-2011). Στο βίντεο που ακολουθεί (και μπορείτε να ακούσετε αυτά του τα λόγια) αντιλαμβάνεται κανείς πως ο Θανάσης Βέγγος μιλά αληθινά. Δεν «πετάει κουβέντες«, για να δείξει πως είναι σεμνός, Ο Θανάσης Βέγγος ήταν σεμνός. Σεμνός και σπουδαίος. Ήξερε τι έλεγε ο Θανάσης Βέγγος, όταν μας διαβεβαίωνε πως στην γαλέρα ...\nΙγκόρ Στραβίνσκι: Ενας εφευρέτης μουσικής | Ημεροδρόμος\nΣαν σήμερα, 17 Ιουνίου 1882, γεννήθηκε ο Ιγκόρ Στραβίνσκι, ένας εφευρέτης της μουσικής. Κατά τη διάρκεια του Α’ Παγκοσμίου Πολέμου ο Ιγκορ Στραβίνσκι ερωτήθηκε από ένα φρουρό των γαλλικών συνόρων τι επαγγελλόταν. «Είμαι εφευρέτης μουσικής» απάντησε. Η απάντηση ήταν χαρακτηριστική του ρώσου συνθέτη: πεζή, βέβαιη και διόλου ρομαντική. Ο Στραβίνσκι επίσης αρνούνταν επίμονα πως η έμπνευση …\nΡήγας: Η επανάσταση είναι δικαίωμα και χρέος | Ημεροδρόμος\nΑπόσπασμα από το επαναστατικό κείμενο του Ρήγα Φεραίου «Δίκαια του Ανθρώπου», που περιλαμβάνεται στο κείμενο που εκδόθηκε στη Βιέννη στα 1797 με τίτλο «Νέα Πολιτική Διοίκηση των κατοίκων της Ρούμελης, της Μικράς Ασίας, των Μεσογείων Νήσων και της Βλαχομπογδανίας». Η επιμέλεια και η γλωσσική προσαρμογή έγινε από τον Γιώργο Πρίμπα. (Ο Ρήγας Φεραίος συνελήφθη στις 8 Δεκεμβρίου του …\n1957: Η δολοφονία του στρατηγού Στέφανου Σαράφη | Ημεροδρόμος\nΗταν Παρασκευή, 31 Μάη 1957, γύρω στη 1.40 το μεσημέρι, όταν στην παραλιακή λεωφόρο του Αλίμου μια βαριά πράσινη «Μπουίκ», με αριθμό ΞΑ 1941, τρέχοντας με ταχύτητα 120 χιλιομέτρων, έπεσε πάνω στον Στ. Σαράφη και στη σύζυγό του Μάριον, σκορπίζοντας το θάνατο. Οδηγός του μοιραίου αυτοκινήτου ο Ιταλοαμερικανός υποσμηνίας Μάριο Μουζάλι, που υπηρετούσε στην 22η …\nΚατερίνα Γώγου: «...σημασία έχει να παραμένεις άνθρωπος...» | Ημεροδρόμος\nΗ ηθοποιός Κατερίνα Γώγου (1940-1993) αποτελεί ένα ξεχωριστό κεφάλαιο στην ελληνική ποίηση. Η αιώνια έφηβος, η οργισμένη, η πιο σπαρακτικά ραγισμένη φωνή της γενιάς της γεννήθηκε, σαν σήμερα 1η Ιουνίου 1940. Με τους οργισμένους στίχους της καταδίκαζε τον πόνο και την αθλιότητα γύρω της, αλλά την τελευταία στιγμή έστρεψε την πλάτη στη ζωή. Αυτοκτόνησε στις 3 Οκτωβρίου 1993. …\nΘανάσης Βέγγος: «Στη γαλέρα της ζωής μου τράβηξα άγριο κουπί» | Ημεροδρόμος\n«Καλοί μου άνθρωποι (…) Ειλικρινά δεν πιστεύω ότι έκανα πάρα πολύ σπουδαία πράγματα στην καριέρα μου. Για ένα πράγμα, όμως, σας διαβεβαιώ: ότι στη γαλέρα της ζωής μου τράβηξα άγριο κουπί». Τα λόγια είναι του Θανάση Βέγγου (29 Μαϊου 1927 – 3 Μαϊου 2011). Στο βίντεο που ακολουθεί (και μπορείτε να δείτε αυτά …\nΠωλ Γκωγκέν: Ο μάγος των χρωμάτων | Ημεροδρόμος\nΣαν σήμερα, 7 Iουνίου 1848, γεννήθηκε ο Πωλ Γκωγκέν (Eugène Henri Paul Gauguin / 1848 – 1903), Γάλλος ζωγράφος, εκπρόσωπος του ρεύματος του μετα-ιμπρεσιονισμού και έντονα πειραματικός καλλιτέχνης που επηρέασε τα ρεύματα της μοντέρνας τέχνης. Θεωρείται σήμερα ένας από τους σημαντικότερους ζωγράφους όλων των εποχών. Ο Γκωγκέν γεννήθηκε στο Παρίσι αλλά πέρασε τα παιδικά του …\nΦεδερίκο Γκαρθία Λόρκα | Ημεροδρόμος\nΣτις 5 Ιουνίου του 1898, σαν σήμερα γεννήθηκε ο μεγάλος Ισπανός ποιητής και θεατρικός συγγραφέας, Φεδερίκο Γκαρθία Λόρκα, ο οποίος έπεσε θύμα στυγνής δολοφονίας από τους φασίστες του Φράνκο. O Λόρκα πέθανε στις 19 Αύγουστο του 1936. Ακολουθεί το ποίημα του Νίκου Καββαδία, μελοποιημένο από το Θάνο Μικρούτσικο, αφιερωμένο στο Λόρκα. Περισσότερα στοιχεία για τη ζωή …\nΦραντς Κάφκα: Ένας σπάνιος και σημαντικός συγγραφέας | Ημεροδρόμος\nΣαν σήμερα, 3 Ιουνίου 1924, έφυγε από τη ζωή ο Τσέχος γερμανόφωνος συγγραφέας Φραντς Κάφκα (1883-1924). Το γράψιμο του χαρακτηρίζεται από την αληθοφάνεια των λεπτομερειών, των γεγονότων και των σκέψεων και της συμπεριφοράς των ατόμων που παρουσιάζονται σε ασυνήθιστες, συχνά παράλογες σχέσεις και εφιαλτικές ή φανταστικές καταστάσεις. Στις εικόνες και τις συγκρούσεις των έργων του ενσωματώνεται …


4.35 εκ. € από το ταμείο του Δ. Ζακύνθου στην Alpha bank | ErmisNews.gr\n4.35 εκ. € από το ταμείο του Δ. Ζακύνθου στην Alpha bank\nΈνα μεγάλο βαρίδι έφυγε πλέον από τις «πλάτες» του Δήμου Ζακύνθου και αυτό δεν είναι άλλο από τα χρέη προς την Τράπεζα ALPHA για το παλιό δάνειο που είχε λάβει ο Μητροπολιτικός Δήμος Ζακύνθου πριν από 14χρόνια μέσω της Εμπορικής.\nΣτην χθεσινή συνεδρίαση της Οικονομικής Επιτροπής, ανακοινώθηκε από την ταμειακή υπηρεσία του Δήμου η λογιστική τακτοποίηση των οφειλών για το ποσό των 4.350.000 ευρώ που συμφώνησε να λάβει η τράπεζα και όπως έγινε γνωστό τις επόμενες ημέρες παραλαμβάνεται και η βεβαίωση εξόφλησης.\nΘυμίζουμε πως ο Δήμος προχώρησε στην αποπληρωμή της οφειλής μέσα από το ποσό που έλαβε από το Υπουργείο Εσωτερικών για ληξιπρόθεσμες οφειλές πριν από λίγους μήνες και η τακτοποίηση των χρεών προς την Τράπεζα τέθηκε σε προτεραιότητα, μια που υπάρχει τελεσίδικη απόφαση.\nΓια την ιστορία να θυμίσουμε πως με την υπ’ αριθμό 116/2018 απόφαση του Τριμελούς Εφετείου Πατρών που εκδόθηκε τον Ιούλιο του 2018 κρίθηκε άκυρη η δανειακή σύμβαση ποσού ύψους 5.500.000€ που είχε συνάψει το 2006 ο Δήμος Ζακύνθου με την τότε Εμπορική τράπεζα της Ελλάδος και σήμερα ως καθολική διάδοχο της την τράπεζα Alpha Bank. Με την απόφαση αυτή εξαφανίστηκε η υπ’ αριθμό 35/2013 απόφαση του Πολυμελούς Πρωτοδικείου Ζακύνθου και έγινε δεκτό ότι η ως άνω δανειακή σύμβαση είναι άκυρη επειδή δεν υπήρχε διαπιστωτική πράξη του Γενικού Γραμματέα της Περιφέρειας Ιονίων Νήσων για τη νομιμότητα της υπ’ αριθμό 119/2006 απόφασης του Δημοτικού Συμβουλίου Ζακύνθου με την οποία συνάφθηκε η σύμβαση του δανείου.\nΩστόσο, από το Δικαστήριο έγινε δεκτή η αγωγή που ακολούθησε από την Εμπορική Τράπεζα με την οποία υποχρεώνεται ο Δήμος Ζακύνθου να καταβάλει στην τράπεζα Alpha το ποσό των 5.500.000€ σύμφωνα με τις διατάξεις του αδικαιολογήτου πλουτισμού. Με την ίδια απόφαση υποχρεώθηκε η Τράπεζα να επιστρέψει στο Δήμο Ζακύνθου το ποσό των 917.210€, ως ποσά που καταβλήθηκαν από το Δήμο του νησιού στο πιστωτικό ίδρυμα με αιτία την άκυρη δανειακή σύμβαση.\nΣοβαρή και μεγάλη εκκρεμότητα για το Δήμο παραμένει η υπόθεση του δανείου της Πειραιώς, εξαιτίας του οποίου συνεχίζεται η παρακράτηση μέρους των ΚΑΠ σε ειδικό λογαριασμό του Ταμείου Παρακαταθηκών και Δανείων. Θυμίζουμε πως μετά από πρόσφατη προσφυγή που έκανε ο Δήμος Ζακύνθου το ποσό της παρακράτησης μειώθηκε, αλλά η οικονομική αυτή περιπέτεια για το Δήμο θα λήξει αφού ολοκληρωθεί το ποινικό δικαστήριο για τις πλαστογραφημένες αποφάσεις. Πρόσφατα ο -Ε- είχε αναφερθεί σε αυτή τη δίκη που ξεκινά στο Εφετείο της Πάτρας τέλη Δεκέμβρη, εφόσον το επιτρέψουν οι συνθήκες.\nΠροηγούμενο άρθρο Προηγούμενο άρθρο Αντιπαραθέσεις στην οικονομική επιτροπή για τις εκπτώσεις των εργολάβων\nΕπόμενο άρθρο Επόμενο άρθρο Το κυβερνητικό σχέδιο εμβολιασμού παρουσιάζει σήμερα ο Βασίλης Κικίλιας


Στο Βερολίνο για το διπλό οι Πρωταθλητές Ευρώπης! | olympiacossfp\nΣτο Βερολίνο για το διπλό οι Πρωταθλητές Ευρώπης!\nΣτο Βερολίνο βρίσκεται από την Παρασκευή το μεσημέρι ο Πρωταθλητής Ευρώπης Ολυμπιακός, ενόψει της αναμέτρησης με τη Σπαντάου που θα διεξαχθεί το Σάββατο (13/4, 20:00) στα πλαίσια της 12ης αγωνιστικής του Champions League. Οι Πειραιώτες προέρχονται από τη νίκη στη Κροατία επί της Μλάντοστ και θέλουν να φύγουν με το θετικό αποτέλεσμα στο δεύτερο διαδοχικό εκτός έδρας παιχνίδι, τρεις στροφές πριν την ολοκλήρωση της φάσης των ομίλων. Αγωνιστικά προβλήματα δεν υπάρχουν για τον τεχνικό του Ολυμπιακού, Θοδωρή Βλάχο ο οποίος υπολογίζει στις υπηρεσίες όλων των αθλητών του.\nΤην αποστολή του Ολυμπιακού αποτελούν οι: Γιόζιπ Πάβιτς, Μανώλης Μυλωνάκης, Δημήτρης Σκουμπάκης, Κωνσταντίνος Γενηδουνιάς, Γιάννης Φουντούλης, Δημήτρης Νικολαϊδης, Γιώργος Δερβίσης, Κώστας Κάκαρης, Αλέξανδρος Γούνας, Στέλιος Αργυρόπουλος, Κώστας Μουρίκης, Πάουλο Ομπράντοβιτς, Άντρο Μπούσλιε, Στέφανος Γαλανόπουλος.\nΚωνσταντίνος Γενηδουνιάς: «Είναι ένα σημαντικό παιχνίδι. Πρώτα βαθμολογικά για να φτάσουμε πιο κοντά στην εξασφάλιση της πρόκρισης στο Final 8 και μετά ψυχολογικά για να συνεχίσουμε τις καλές εμφανίσεις. Πρέπει να παρουσιαστούμε πάρα πολύ σοβαροί από το πρώτο μέχρι το τελευταίο λεπτό για να δώσουμε ελπίδες στον αντίπαλό μας. Το αποτέλεσμα εξαρτάται καθαρά, από τη δική μας απόδοση».\nΓιώργος Δερβίσης: «Προερχόμαστε από μια διακοπή με την Εθνική ομάδα, όπου εκεί συμμετείχαμε και οι περισσότεροι αθλητές του Ολυμπιακού γεγονός που είναι καλό αφού παίξαμε παιχνίδια σε υψηλό επίπεδο και έχουμε ρυθμό. Από την άλλη είχαμε μόλις τρεις ημέρες να προετοιμαστούμε για αυτό το παιχνίδι. Στο Βερολίνο πρέπει να αποδείξουμε ποιοι είμαστε και να παραμείνουμε συγκεντρωμένοι από την αρχή του αγώνα μέχρι το τέλος για να φτάσουμε στο στόχο μας που δεν είναι άλλος από τους τρεις βαθμούς, οι οποίοι στη συγκεκριμένη χρονική στιγμή είναι για εμάς πολύτιμοι».\nΈναρξη συνεργασίας με τον Στέφαν Ζιβογίνοβιτς\nΈναρξη συνεργασίας με τον Στεφάν Μίτροβιτς\n«Καλή συνέχεια Γιάννη»\nΒλάχος: «Παρουσιαστήκαμε σαν πρωταθλητές Ευρώπης»